РЕПУБЛИКА СРБИЈА

НАРОДНА СКУПШТИНА

ДРУГА СЕДНИЦА

ПРВОГ РЕДОВНОГ ЗАСЕДАЊА

19. март 2015. године

(Други дан рада)

(Седница је почела у 10.10 часова. Седници председава Маја Гојковић, председник Народне скупштине.)

\*

\* \*

ПРЕДСЕДНИК: Поштоване даме и господо народни посланици, настављамо рад Друге седнице Првог редовног заседања Народне скупштине Републике Србије у 2015. години.

На основу службене евиденције о присутности народних посланика констатујем да седници присуствују 93 народна посланика.

Ради утврђивања посланика присутних у сали, молим вас да убаците своје идентификационе картице у посланичке јединице електронског система за гласање.

Констатујем да је применом електронског система за гласање утврђено да је у сали присутно 107 народних посланика и да постоје услови за рад Народне скупштине.

Да ли неко од председника, односно овлашћених представника посланичких група жели да затражи обавештење или објашњење у складу са чланом 287. Пословника? (Да.)

Реч има Гордана Чомић. Изволите.

ГОРДАНА ЧОМИЋ: Захваљујем. На основу одредаба Закона о Војсци и Закона о одбрани, постављам следећа питања министру одбране. Постављена су писаним путем и постављам их и усмено у оквиру права на основу члана 287. Пословника Народне скупштине, са захтевом да ми по основу субординације одговоре дају и припадници Министарства одбране и припадници Војске Србије.

Прво питање – да ли је одлука министра о употреби хеликоптера и учешћу припадника Војске Србије у акцији спасавања животно угрожене бебе из подручја блокираног одроном који је онемогућио друмски саобраћај у петак, 13. марта 2015. године, донета усмено или писано? Ако је одлука у субординацији дата писано, молим да ми се та одлука на основу процедура Пословника Народне скупштине достави на увид.

Друго питање – да ли је наредба коју је на основу одлуке министра одбране и на основу својих овлашћења издало надлежно лице у Војсци Србије садржала основ издавања наредбе припадницима јединице и врсте средстава која ће се у акцији користити? Молим да ми се препис наредбе, ако постоји, у складу са Пословником Народне скупштине Републике Србије, достави на увид. Ако је наредба била усмена, молим да ми се о томе достави писано обавештење.

Треће питање – да ли је, и ако јесте, током акције за време лета и обављања задатка мењан план лета у односу на првобитни текст наредбе? Ако јесте, ко је доносио одлуке о промени и зашто?

Четврто питање – које је надлежно лице, припадник Војске Србије или лице из Министарства одбране, по ком основу и коме на Аеродрому „Никола Тесла“ дало информације о слетању хеликоптера Војске Србије на аеродром у петак, 13. марта 2015. године, око 22.30 часова?

Последње питање – ко је надлежно лице, припадник Војске Србије или припадник Министарства одбране, које је новинским агенцијама, по општепознатим сазнањима сигурно новинској агенцији БЕТА, проследило лажну вест о слетању хеликоптера на Аеродром „Никола Тесла“ и успешном окончању спасилачке акције? Ако припадници Војске Србије или припадници Министарства немају сазнања о томе ко је послао ту лажну вест, ако је то учинио неко ван својих надлежности и злоупотребом овлашћења из Владе Србије или из било ког другог министарства, зашто по Закону о Војсци Србије и Закону о одбрани није реаговало Министарство одбране које је тим законима обавезно на тачно давање јавности свих информација о својим активностима?

Постављена питања ни на који начин не ометају истрагу о трагичном догађају, чији су први резултати најављени за јуче, 18. март 2015. године, односно техничку истрагу која је најављена за 31. март ове године. Сва постављена питања су у складу са Законом о Народној скупштини и обавезом парламентарне контроле извршне власти, а по Пословнику Народне скупштине Републике Србије који захтева писмене одговоре и увид у тражене документе од министра одбране у року од 15 дана. Хвала вам.

ПРЕДСЕДНИК: Реч има народни посланик Енис Имамовић. Изволите.

ЕНИС ИМАМОВИЋ: Хвала, уважена председнице. Колегинице и колеге народни посланици, своје прво питање за данас упућујем председнику Владе, министру за државну управу и локалну самоуправу, државном ревизору и Уставном суду, а тиче се висине дуга Града Новог Пазара и финансијске катастрофе у којој се налази Град и сва јавна предузећа.

Тражим обавештење о тачној висини дуга Града Новог Пазара, као и објашњење ко је и по ком основу дозволио Градској управи Нови Пазар да се задужи преко дозвољеног процента буџета. Имам алармантне податке који кажу да је тренутни дуг Града Новог Пазара у висини од готово три годишња буџета, што ће ових дана бити увећано за ново задужење од 300 милиона динара. Толико задуживање није могуће без одобрења Владе и зато питам – ко је то из Владе дозволио? Ако није нико, шта ће Влада предузети поводом тога?

Знам да ти милиони за које је Град задужен нису отишли на неисплаћене плате и доприносе радницима. У неким јавним предузећима радници по десет месеци нису примили плате, радници Водовода, Чистоће, Завода за урбанизам, док радници Спортског центра чак 22 месеца нису примили плату, а Град се све више и више задужује. Знам и да ништа од тог новца није отишло на грејање за школе, зато што су се зимус и наставници и ученици грејали на грејалице које су доносили од куће окупљени укруг, и то све у 21. веку у „граду младих“, како називају Нови Пазар. Инфраструктура је у девастираном стању, а улице у још горем, јер су неки очигледно навикли да асфалтом и асфалтирањем улица добијају изборе, па мислим да и сада чекају неке од наредних локалних избора.

На основу свега тога, питам владајућу већину – где су паре за које се владајућа коалиција у Новом Пазару задужује? Знам да је све спремно и за нову крађу градског буџета преко приватизације Регионалне телевизије Нови Пазар и ми ћемо тражити да се тиме бави Тужилаштво за организовани криминал. Градска управа и сва јавна предузећа су презапошљена партијским кадровима и поред забране о запошљавању у јавном сектору. Градска управа Новог Пазара од 2009. године не испуњава своју законску обавезу финансирања Бошњачког националног вијећа. За рад највишег легалног и легитимног представничког тела Бошњака у Републици Србији Град није издвојио ни један једини динар. Од 2009. године коалиција у Новом Пазару крши закон, а држава на то ћути и допушта, јер никога не занима оно што је на штету Бошњака.

Град Нови Пазар је једина локална самоуправа у Санџаку која од 2009. године ускраћује својим грађанима бошњачке националности средства предвиђена за заштиту и унапређење њихових индивидуалних и колективних права, а то је град у ком живи највише Бошњака. Заштитник грађана Републике Србије утврдио је да је Нови Пазар прекршио закон јер у буџету за 2013. годину није предвидео средства за финансирање Бошњачког националног вијећа и донео је препоруку коју је упутио Градској управи Новог Пазара. Та препорука коју је Заштитник грађана упутио градоначелнику Новог Пазара до дана данашњег није испоштована.

Као закључак свега што сам рекао долазим до питања којим и завршавам. То је питање које упућујем премијеру и свим министрима. Појединачно питам Уставни суд Србије, Заштитника грађана, Повереника за заштиту равноправности, питам Преговарачки тим, а питам и вас, колегинице и колеге народни посланици – пред којом то институцијом у Србији Бошњаци могу да траже заштиту и остваривање својих Уставом и законом загарантованих права, која им се годинама ускраћују? Хвала.

ПРЕДСЕДНИК: Хвала. Реч има народни посланик Ђорђе Стојшић. Изволите.

ЂОРЂЕ СТОЈШИЋ: Захваљујем. Желим да поставим питање Министарству пољопривреде, а тиче се закупа државног пољопривредног земљишта у општини Бела Црква, конкретно у селу Дупљаја.

Ради се о следећем. Пашњаци и утрине, који су по закону из 1992. године враћени месним заједницама на коришћење, поново су волшебном одлуком Министарства пољопривреде враћени у статус државног земљишта и сада се то земљиште издаје на лицитацијама. То, наравно, не би био проблем када би се закон поштовао и када би Министарство пољопривреде радило свој посао, али бавити се пољопривредом из солитера у Немањиној је апсолутно немогуће без сазнања шта се конкретно дешава у остатку Србије и Војводине.

У селу Дупљаја сточари тог села одувек, откад село постоји, користе неких 370 хектара пашњака и то је једини пут којим је могуће довести стоку до појила у том атару. Међутим, 2012. године дешава се да Министарство пољопривреде даје у закуп површину од 60 хектара физичким лицима и та физичка лица имају намеру да те пашњаке претворе у трајне засаде, односно мењају намену тог земљишта иако је иницијално додељено као пашњак.

Да ли је могуће да Министарство пољопривреде нема сазнања о том конкретном проблему и да ли је могуће да једино село у Војводини и Србији које има већи наталитет од морталитета, које једино има раст у броју становника мора да трпи због лоших и неблаговремених одлука Министарства пољопривреде?

Пољопривредници села Дупљаја обратили су се свим надлежним институцијама и Одбору за пољопривреду да се реши овај проблем. А овај проблем не постоји само у овом селу, него постоји широм Војводине где год се људи баве сточарством, управо из разлога што је месним заједницама које су биле корисници утрина и пашњака то право одузето и сада се та земља лицитира на некаквим аукцијама. Доскора је то земљиште узимано у закуп само да би се узимале субвенције од државе. Сада када то више није могуће, питање је шта ће бити са тим земљиштем и да ли ће оно остати у парлогу или ће неко заиста да га стави у функцију било каквог бављења пољопривредом.

Овим путем желим да поставим питање министарки пољопривреде и Управи за пољопривредно земљиште – да ли је могуће да се у што хитнијем року реши проблем који имају мештани села Дупљаја? Да ли ће се наставити са лошом праксом да се, без икакве претходне провере како се користи додељено земљиште, на аукцијама дозвољава пренамена тог земљишта, иако закон то апсолутно онемогућава? Захваљујем.

ПРЕДСЕДНИК: Хвала. Реч има др Благоје Брадић.

БЛАГОЈЕ БРАДИЋ: Захваљујем. Госпођо председавајућа, уважене колегинице и колеге, поштовани грађани Србије, цењене Нишлије, моје данашње питање ћу почети једним текстом који сам скинуо са сајта ТВ Зона плус, који каже – иако је Градска општина Палилула тражила да се на делу њене територије која је поплављена и угрожена клизиштима прогласи ванредну ситуацију, на својој седници 16. марта Кризни штаб Града Ниша је одбио такву иницијативу са образложењем да нема потребе и да је све под контролом.

О чему се овде ради? На делу града Ниша, на територији села Доње Међурово, Ново Село, Село Бубањ, Горње Међурово, Паси Пољана и Белотинац, на површини од преко седам стотина хектара обрадиве површине појавиле су се подземне воде, запушена је локална канализација, дошло је до изливања канализације, а са оближње градске депоније се отпадне воде сливају како на сеоско подручје тако и у атаре ових села, тј. на ових седам стотина хектара обрадиве земље поред Мораве.

Због изливања канализационе мреже, септичких јама, али и уливања отпадних вода на обрадиве површине прети опасност од инфекције. Забрињавајућа је чињеница да је велика површина повртарских култура која је засејана под водом. Од јануара досада Градска општина Палилула је у више наврата, имам податак о 12 дописа, писала руководству Града, тј. Скупштини града Ниша да се предузму одређене мере како би се подручје заштитило, исушило и вратило у употребно стање, нарочито део који се тиче обрадиве површине, као и стамбених објеката. Град Ниш апсолутно није реаговао, нити има капацитете нити, колико видим, постоји воља да се тако нешто реши, тако да је ситуација све гора. Тренутно стање је да је преко 200 кућа у овим набројаним селима под водом.

Оно што је моје питање и упућујем га председнику Владе, министру Велимиру Илићу и господину Марићу, који води Одсек за ванредне ситуације, јесте – шта треба да се деси да би испунили своју законску обавезу и помогли грађанима Ниша, јер је евидентно да Град Ниш нема капацитете, нити има могућности, а колико видим и политичке воље да реши проблем на делу своје територије?

Оно што је врло алармантно је изливање вода са градске депоније које иду директно на обрадиву површину, где је потребно да ови поменути, а мислим на председника Владе, министра и господина Марића, учине све како би се извршила анализа састава земљишта, како би се отклониле евентуалне сумње које већ провејавају кроз локално становништво да је дошло до контаминације овог пољопривредног земљишта и да ће будуће пољопривредне културе које се пласирају на тржницама града Ниша довести до проблема и могућег разболевања грађана Ниша.

Молим председника Владе да учини све што је у његовој моћи како би грађани добили правовремену заштиту, како би се сачувала имовина и спречило даље пропадање стамбених објеката ових села.

Оно што је још интересантно, Град Ниш је прогласио ванредну ситуацију. Према Закону о ванредним ситуацијама, сва правна и физичка лица која имају фирме на угроженом подручју би, према Уредби Владе бр. 1101412/2015 од 10. фебруара 2015. године, били у могућности да траже бесповратну финансијску помоћ, али је проблем у томе што је тај рок истекао 15. марта 2015. године. То је још једна неодговорност руководства града. Молим председника Владе да учини напор и продужи овај рок за грађане Ниша и околине, јер грађани нису дужни да трпе штету због нечије неодговорности. Захваљујем.

ПРЕДСЕДНИК: Реч има др Марко Атлагић.

МАРКО АТЛАГИЋ: Поштована председнице, поштовани министри са сарадницима, поштоване даме и господо народни посланици, поштовани грађани Србије, за сваки народ, за сваку државу или покрајину, па и град, грб, застава и химна представљају знамења од највећег и најдубљег посебног поштовања. Зато приликом конципирања грбова и застава држава и покрајина треба том проблему да посвете огромну пажњу, јер то представља једно од прворазредних националних, историјских и политичких питања, јер задире у питање идентитета државе, народа и покрајине.

Основно хералдичко правило конципирања грбова или застава држава, покрајина или градова јесте да они треба да одражавају историјску, хералдичку, када су заставе у питању онда и лексиколошку традицију. Када то хералдичко правило применимо на Аутономну Покрајину Војводину, онда она има, у најмању руку, хералдичку традицију од 1848. године и раније, јер од тада она има свој грб, крст са четири оцила и тробојку заставу. Тај грб, крст са четири оцила, остаће као њезин симбол све до 2002. године, док га нису Пајтићева ДС и Чанкова ЛСВ избацили из употребе и тиме учинили невиђени хералдички, историјски, национални и политички скандал невиђен на овим просторима.

Да не буде, даме и господо, забуне, хералдичка традиција у Војводини јесте и традиција симбола Бачке, Баната и Срема, па код конципирања грба Војводине треба посебно водити рачуна о том проблему, како би он заиста одражавао хералдичку традицију и историју покрајине.

Према важећем Статуту Војводине од маја 2014. године, Војводина има два грба – официјелни и традиционални. Скупштина АП Војводине ових дана није донела одлуку о употреби симбола и традиционалних симбола покрајине јер је Пајтићева ДС одбила да гласа за ту одлуку, иако је обећала да ће то учинити.

Тиме су господин Пајтић и ДС учинили други политички, хералдички, национални скандал, невиђен у историји на овим просторима, те се сврстали на чело оних политичких снага које већ дужи низ година урушавају политички, културни и економски напредак Војводине. Верујем и сигуран сам да ће грађани Војводине врло брзо Пајтића и његову Демократску странку бацити у политичку прошлост, како би АП Војводина и њени грађани корачали брже у бољу будућност.

Постављам два питања Министарству за локалну самоуправу – шта ће учинити да приволи господина Пајтића и Демократску странку да донесу одлуку о употреби симбола и традиционалних симбола АП Војводине и тиме бар делимично ублажи невиђени скандал? Друго, да ли ће Скупштина АП Војводине ићи на израду новог грба који ће одражавати хералдичку, националну и историјску традицију АП Војводине? Хвала.

ПРЕДСЕДНИК: Захваљујем. Да ли се још неко од представника посланичких група јавља за реч по овом основу? (Не.)

Обавештавам вас да су спречени да седници присуствују следећи народни посланици**:** Сузана Спасојевић, Драган Шутановац, Мирјана Драгаш, Константин Арсеновић и Младен Грујић.

Настављамо рад и прелазимо на заједнички начелни и јединствени претрес по тачкама 5. и 6. дневног реда – Предлог закона о кретању уз помоћ пса водича и Предлог закона о потврђивању Споразума између Владе Републике Србије и Владе Републике Француске о социјалној сигурности

Сагласно члану 90. став 1. Пословника Народне скупштине, обавештавам вас да сам позвала да данашњој седници присуствује Александар Вулин, министар за рад, запошљавање, борачка и социјална питања, Владимир Пешић и Зоран Милошевић, помоћници министра за рад, запошљавање, борачка и социјална питања и Татјана Пријић, руководилац Групе за унапређење, заштиту особе са инвалидитетом у Министарству.

Укупно време расправе, подсећам вас, за посланичке групе је пет часова.

Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

Сагласно члану 157. став 2. и члану 170. став 1. Пословника Народне скупштине отварам заједнички начелни и јединствени претрес о Предлогу закона о кретању уз помоћ пса водича и Предлогу закона о потврђивању Споразума између Владе Републике Србије и Владе Републике Француске о социјалној сигурности.

Да ли представник предлагача, министар Вулин жели реч? (Да)

Изволите, министре.

АЛЕКСАНДАР ВУЛИН: Поштована председнице Народне скупштине, господо потпредседници, уважени народни посланици, даме и господо, пред вама и вашој пажњи су два закона која су за Министарство, на чијем челу се налазим, веома важна.

Закон којим регулишемо употребу пса водича, Закон о кретању уз помоћ пса водича је закон који се по први пут доноси у нашој земљи. Дакле, ово јесте иновација у нашем законодавству и донет је уз велику помоћ и непрекидан рад са Удружењем, са Савезом слепих и слабовидих, са одговарајућим стручњацима и наравно представницима свих ресорних министарстава.

Закон је прошао јавну расправу и закон за своју суштину има помоћ особама са инвалидитетом. Дванаест хиљада наших суграђана има велике проблеме са видом. Девет хиљада њих је потпуно слепо, а око 3.000 је и слабовидо. Регулисање употребе пса водича, регулисање његове набавке, његове одговарајуће обуке, обуке и усвајање одговарајућих вештина и за саму особу са инвалидитетом до сада није било регулисано на одговарајући начин. Овим путем, ми регулишемо једну веома важну материју, идемо у складу са нашим обавезама које смо преузели одговарајућим стратегијама, али исто тако и поштовањем Конвенције УН о правима особа са инвалидитетом.

На овај начин наше законодавство се само унапређује, а свакако помаже људима који су суочени са овако тешким хендикепом. Наравно, овај закон се не односи само на наше држављане. Он се односи и на сваког странца који би евентуално могао да дође са псом водичем.

Свакако да је ово важан закон. Свакако да говори о потреби ове земље да се оваква питања регулишу на најбољи начин и говори о посвећености наше владе да се положај особа са инвалидитетом непрекидно унапређује и да се о њему посебно води рачуна.

Други закон који је пред вама, потврда Споразума између Владе Републике Србије и Владе Републике Француске о социјалном осигурању, јесте, такође, веома важан. Последњи пут са Републиком Француском, овакав споразум смо имали, односно овакав закон, давне 1950. године, дакле, још из времена СФРЈ. Ово је начин да се одговарајуће нове правне тековине уведу у наше међусобне односе. Ово је начин да се на одговарајући начин регулише истоветан, изједначи положај држављана Републике Француске и Републике Србије, да се одговарајућа примања, одговарајућа права која се остварују на територији Републике Србије, Републике Француске, на одговарајући начин и регулишу, да ниједно право не може бити изгубљено, ни када су у питању пензије, ни када је у питању одговарајућа социјална заштита, повреде, и све оно што се може десити било коме од наших држављана, било да се налазе на територији наше земље или на територији Француске.

Ово је уобичајени међународни споразум, али говори о томе да Влада Републике Србије и те како води рачуна о својим међународним обавезама и, наравно, о својим и страним држављанима који могу да остваре било који од права на нашој или на територији земље са којом се потписује Споразум. Надам се да ћемо радити добро, успешно. Сигуран сам да сви разумемо важност ових закона и да разумемо да су они далеко од дневне политике. Хвала вам.

ПРЕДСЕДНИК: Захваљујем.

Да ли се известиоци надлежних одбора јављају за реч? (Не.)

Реч има народни посланик магистар Ђорђе Косанић.

ЂОРЂЕ КОСАНИЋ: Поштовани министре са сарадницима, председавајућа, даме и господо народни посланици, поштовани грађани Србије, пред нама су данас два предлога закона, најпре, Предлог закона о кретању уз помоћ пса водича и Предлог закона о потврђивању Споразума између Владе Републике Србије и Владе Републике Француске о социјалној сигурности. Свакако, у дану за гласање Посланичка група Јединствене Србије подржаће поменуте предлоге закона, а моје излагање биће фокусирано на Предлогу закона о кретању уз помоћ пса водича.

Јединствена Србија подржава овај предлог закона, јер се његовим доношењем омогућава остваривање права на слободно кретање лица са псом водичем што мора бити регулисано законом на читавој територији Републике Србије, а са друге стране, и усаглашено са таквим законима који су у другим земљама, посебно у ЕУ.

Е сад, ви сте, министре, поменули да је било низ расправа, јавних расправа у Београду, Новом Саду, Нишу, код мене у Крагујевцу. Изнет је низ нових проблема које би можда требало решити, и овај закон већину успешно решава, али, кажем, учешће су узели представници и самих удружења особа са инвалидитетом, Удружења за бригу и заштиту животиња, органа јавне власти, медији и свакако други представници.

Оно на шта бих ја указао од свих проблема који су овде били изнети, ја ћу само један изнети, да кажем, право на коришћење, односно улазак и боравак са псом водичем у објекте у области угоститељства. Такво искуство смо имали у претходном периоду, јер чланови неких удружења који су долазили у Србију нису могли да се хране, јер нису могли да уђу са псом у угоститељске објекте. Наравно, похвалио бих, овим законом се и то решава, где је поред навођења других објеката посебно, назнаком, дато да се ради и о угоститељским објектима.

Општа оцена свих ових јавних расправи је да је да овај закон, и други типови, подржавају у пуној мери, да је доста већ учињено, али да треба још доста чинити у смислу остваривања здравствених, образовних, социјалних и других права. Са друге стране, говорећи о овом закону треба рећи да се може очекивати да не буде велики одзив што се тиче броја паса водича и то из више разлога. Прво, набавка и обука ових паса подразумева дуготрајан процес који може да траје и више од годину дана. То значи, само обука, мислим да траје нешто више од годину дана. Друго, нису све особе са инвалидитетом заинтересоване за овакву врсту услуге, посебно што је за поседовање пса потребно испунити и одговарајуће услове, смештај, исхрану и неке друге ствари.

Исто тако, ако није адекватно, такав пас, овим законом је предвиђено да се може и одузети. Каква је пракса што се тиче земаља у окружењу?

Ја мислим да је овај закон што се тиче Хрватске и Црне Горе донет још 2008. године. Исто тако у неким европским земљама та пракса је много дуготрајнија и уобичајено је да се на псе водиче одлучује просечно негде између 6% и 10% слепих лица. Имајући у виду да код нас та пракса до сада није постојала, може се очекивати да тај број буде још мањи.

Што се тиче неке европске праксе и стандарда за особе са инвалидитетом од 2010. године до 2020. године „Европа без баријера“. Као основни циљ поставља се оснаживање особа са инвалидитетом да уживају сва права у пуном обиму омогућивши учешће у друштву укидањем различитих баријера, дакле, прво, једнакости запошљавања, образовања и обуке, социјалне заштите, у области здравља и спровођења активности које доприносе изједначавању могућности.

Иначе, у Србији данас постоји негде око 800 хиљада људи са инвалидитетом, од тога малопре сте и ви рекли, око 12 хиљада је слабовидих особа.

Ово су подаци Светске здравствене организације, јер у Србији не постоји база података о слепим и слабовидима. А, само, негде, отприлике њих 14% самостално може да се креће, док су остали зависни од нечије помоћи.

Е, сад, указао бих, министре, на неке ствари које бисмо можда могли да решимо у наредном периоду.

Прво, мислим да бисмо направили велики искорак унапред доношењем Закона о регистру особа са инвалидитетом, како би се добили прецизни подаци о броју и структури тих људи.

Е, сад, друга ствар која је овде важна. Желим да укажем на један важан проблем слепих и слабовидих особа у Србији, а то је, што не постоје инструктори за слободно и самостално кретање, такозвани, перипатолози. Можда би, министре, неко решење било да на Факултету за рехабилитацију и едукацију, који постоји већ три деценије, у наредном периоду можда ишколујемо овај кадар, који би се бавио тим проблемом. Ето, ја само кажем, дајем неки пример шта би можда требало да урадимо.

Исто тако, један велики проблем јесте што школу за инвалиде имамо само у Београду и проблематика је што људи из унутрашњости морају да долазе са својом децом, да кажем, да би овде учили ту школу. Можда треба размишљати да у наредном периоду оснујемо такве школе и у другим градовима, не само у Београду.

На самом крају желим рећи да чак 90% информација из своје околине човек прикупља видом, па сам сигуран да, ево овде, сви ми, па и грађанима Србије није тешко да схвате зашто је слепило тако тежак хендикеп.

На самом крају, желим да кажем да Посланичка група Јединствене Србије, у дану за гласање подржаће, како Предлог закона о коме сам говорио, тако и Предлог закона о потписивању Споразума између Владе Републике Србије и Владе Републике Француске у области социјалне сигурности. Захваљујем. (Аплауз)

ПРЕДСЕДНИК: Народни посланик Љиљана Несторовић.

ЉИЉАНА НЕСТОРОВИЋ: Захваљујем, госпођо председавајућа. Уважени министре са колегама, даме и господо народни посланици, нама из СДС у политичком смислу иманентно је занимање за побољшање живота и статуса свих маргинализованих група, пре свега, особа са инвалидитетом, којих, то морамо стално да имамо на уму, има у Србији онолико колико их има и у осталим земљама просечно, а то је око 700 хиљада.

Министар је навео прецизну бројку колико има слабовидих и потпуно слепих особа у Србији и, нажалост, морам да поновим још једном, то јесте огромна маргинална група, јер у тешким економским условима у којима је данас Европа и Србија и где се већина становништва апропо примања и уопште услова живота осећа донекле маргинализовано, као друштво смо можда мање сензибилисани да саосећамо са потребама оних којима је наше саосећање најпотребније.

Како се осећају људи који не виде или слабо виде лако можемо сви да утврдимо. Довољно је само да на неколико минута покријемо очи и да схватимо какав би нам живот био да смо препуштени вољи других, оних који живе поред нас, ако имамо срећу да и уопште некоме довољно стално да наш живот учини бољи тако што ће поднети огромну жртву у том смислу. Зато овај закон, ма колико некима деловао мање битан од неких осталих капиталних закона, подржавамо свим срцем и надамо се да ће и у пракси успети да произведе макар делимично ефекте које од њега очекују особе које су слабовиде или не виде уопште.

Дакле, усвајањем овог закона Србија се прикључује великом броју европских земаља, али и другим државама у окружењу које су већ пре дуги низ година усвојиле овакве законе. Он је специфичан и њиме се утврђује само право особа са инвалидитетом на кретање уз помоћ пса водича и начин остваривања тог права, с обзиром на то да су другим законима регулисане социјалне заштите особа са инвалидитетима и нека друга питања која се њих тичу.

Овим законом је утврђено и право на кретање уз помоћ пса водича и то практично у сваком јавном објекту на свакој површини и другом простору, а под условом који су прописани самим овим законом.

Закон је, то је мој утисак, веома прецизан, кратак, јасан и мислим да на њега нико у овој сали неће имати неких посебних замерки у виду амандмана или неких других замерки.

Прописани услови су ношење одговарајућих ознака, исправа које су потребне, пошто се заврши обука тих паса.

Оно што је јако важно нагласити јесте да ми у Србији за сада апсолутно немамо ту врсту истанчаности и сензибилизације и културе да се нађемо на услузи некоме, осим у једној мањини, а то је оно што сведочи свакодневни живот, а посебно велики анимозитет имамо у великом проценту према животињама. Или су они људи, наши суграђани који исказују некада чак и монструозна дела према животињама у мањини, али се врло и очито виде.

Дакле, ви имате ситуацију сведочења људи који имају своје псе водиче, иако није законски регулисано, али људи су се сналазили, па су обучавали макар делимично и ти пси им помажу, да им комшија, конкретно, пример из Лесковца, у читавом граду им је дозвољено да користе тог пса, али комшија је отровао, на пример, једног од тих паса тог грађанина, који у складу са тим није могао ништа да уради.

Према томе, та врста односа и према животињама, сугерише нам да, самим тим, није ништа бољи однос према људима којима је неопходна помоћ тих животиња.

У том смислу, мислим да треба радити, без обзира на доношење овог закона, пре свега на отварање и на сензибилисање грађана уопште да имају осећај за потребе слепих и слабовидих, да буду толерантни према њима, да наши градски планови уваже потребе тих људи. Није само довољно имати пса, потребно је имати одређене површине којима се и тај пас, или тај слабовиди или слепи човек могу кретати.

Није идеја, нити је могуће да пас води човека. Човек мора да води пса.

Према томе, нама су неопходни, поред тога, и центри за обуку самих паса, неопходно нам је, такође, да обучимо и људе који су слепи, како да користе те псе и просто је шокантна чињеница да обука, ако је то тачно, једног тог пса, са дозволом и школом све кошта око 25 хиљада евра. Интересујући се за ову тему, читала сам и пратила сам програме организације „Бели штап“ и они су недавно добили донацију од 11 хиљада евра и чекају да до краја године ако је могуће, скупе, само за једног пса водича.

Поставља се реално питање да ли је могуће да све то тако мора да буде скупо и да ли као држава можемо да се организујемо и да, једноставно, та врста могућности буде заиста доступнија. Да вам кажем, за 25 хиљада евра данас људи немају да купе аутомобил, а ако имамо у виду да су слепи и слабовиди једна од најсиромашнијих групација у нашем друштву, јер не могу ни да зарађују и увек су зависни од других, колико им ко да, колико им да држава, и то кроз социјална давања, колико им породица да, они припадају најсиромашнијем корпусу овог друштва. А многи од њих су и те како способни, када би им било омогућено најелементарније кретање, да живе самостално и да се школују и да апропо тог изученог заната или неке школе буду самодовољни и да могу да се издржавају.

Овај закон доживљавам само као један корак у правцу свесности овог друштва које су потребе тих људи, неопходан је, али је недовољан услов да би се њихов живот учинио подношљивим, те верујем да ће заједно са свим осталим законима, а видим да је Министарство елементарно, и не само елементарно сензибилисано за проблеме не само ове врсте инвалидних људи, него и свих остали и хвала на томе.

Дакле, у корпусу тих закона који су у процедури, а неки се припремају, живот слепим и слабовидим особама ће бити подношљивији. Још једном, Социјалдемократска партија Србије гласаће, наравно, за овај закон. Хвала вам. (Аплаудирање.)

ПРЕДСЕДНИК: Реч има Александар Вулин.

АЛЕКСАНДАР ВУЛИН: Свако министарство веома води рачуна, не само Министарство, цело друштво веома води рачуна о положају особа са инвалидитетом. Сходно томе ми ћемо веома брзо изаћи пред овај високи дом са Законом о употреби знаковног језика, који је, такође, веома важан.

Већ се ради на доношењу закона о удружењима особа са инвалидитетом који посебно регулише ту материју, који је веома важан управо и самим удружењима, али и особама са инвалидитетом.

Министарство, такође, од прошле године спроводи једну веома широку акцију формирања регистра особа са инвалидитетом, наравно, кроз сарадњу са одговарајућим удружењима. Ви сте потпуно у праву што скрећете пажњу на тежак положај особа са инвалидитетом, посебно када је у питању запошљавање. Али, да се о томе води рачуна, води се рачуна.

На евиденцији Националне службе запошљавања тренутно се налази око 21.000 особа са инвалидитетом. Од тога око 7.000 су жене. Прошле године по нашим евиденцијама са статистике Националне службе за запошљавање, запослено је 4.123 особе са инвалидитетом, што је, морате признати, добар резултат, посебно што пре доношења закона и стриктног спровођења Закона о професионалној рехабилитацији и запошљавању особа са инвалидитетом тај просек је износио 200 до 250 особа са инвалидитетом годишње, а сада за годину дана 4.123 особе, и те како се води рачуна.

Ове године смо из буџетског фонда Националне службе за запошљавање одвојили 500 милиона динара за подстицање запошљавања особа са инвалидитетом. Хвала.

ПРЕДСЕДНИК: Захваљујем.

Реч има народни посланик, Иван Карић.

ИВАН КАРИЋ: Захваљујем. Уважена председнице, уважени министре, поштоване колегинице и колеге, Посланичка група Социјалдемократска странка-Заједно за Србију-Зелени Србије сматра да је доношење оваквог закона веома важно за Србију, да Србији недостаје и недостајао је један овакав закон и свакако да треба поздравити омогућавање слободе кретања слепим и слабовидим особама, које се крећу уз помоћ паса водича, али, да кажемо, да имамо одређене сугестије, чини нам се да би овај закон можда могао да буде за нијансу бољи.

Он свакако, не могу да кажем да је лош закон, закон је добар, уводи много новина и представља искорак у овој области. Али, рецимо, да би приликом доношења овог закона требало потенцирати да се усклади са неким другим законима и да ти закони међусобно буду усклађени, јер се дешава да и у другим областима доношењем одређеног закона имамо неусклађене области, то значи, да водимо и о неким другим сферама живота рачуна, то јест, да сада овај закон интегришемо у неке друге законе и у ствари да поправимо те друге законе.

Ми сматрамо да је овај закон прихватљив и да уз ове мање сугестије, о којима можемо да дискутујемо, може да се подржи у дану за гласање.

У члану 4. каже се да – особа која се креће уз помоћ пса водича има право на коришћење свих превозних средстава у јавном превозу, али би, према нашем мишљењу, та одредба требало да стоји у свим осталим законима и подзаконским актима који регулишу јавни превоз.

То значи, сада не говоримо о овом закону, него да помогнемо употребу и да помогнемо коришћење и имплементацију овог закона, тиме што ћемо га увести у неке друге законе и заиста овој групи људи о којима говоримо, то значи, слепим и слабовидим особама са псима водичима да омогућимо пуну интеграцију у друштво, зашта се овај закон залаже.

Али, имамо неке недостатке у осталим законима. Надам да ће и министар уложити свој ауторитет да се поправе и остали закони, да би, у ствари, интеграција овог закона добила пуни смисао.

Биће неопходно да се мењају одлуке о јавном линијском саобраћају које су у надлежности локалних самоуправа. Само је Град Београд изменио и дозволио улазак особа у пратњи пса водича у возила „Градског саобраћајног предузећа“. Можда то може да буде једна од иницијатива коју сви заједно можемо да поднесемо, Народна скупштина заједно са Министарством, и да помогнемо локалним самоуправама да схвате овај проблем па да уведу решење у своје локалне одлуке, као и у неке уредбе, а и нека друга подзаконска акта.

Биће неопходно и да се мењају рестриктивне одлуке о држању домаћих животиња и кућних љубимаца које су у надлежности, опет, локалних самоуправа. Члан 54. Закона о добробити животиња даје надлежност локалној самоуправи да одређује место и начин извођења кућних љубимаца. Разумљиво је ако ви неком локалном уредбом ограничите места и начин извођења кућних љубимаца, али тако доводите у питање спровођење овог закона и тиме можда отежавамо иовако компликован живот особа са хендикепом у Србији.

Тај члан 54. говори да су органи јединица локалне самоуправе дужни да израде и спроводе програме контроле и смањења популације напуштених паса и мачака према специфичностима своје локалне средине. Органи јединица локалне самоуправе прописују место и начин извођења кућних љубимаца, а нарочито паса и мачака, на јавне површине.

Ми овде имамо управо сада отварање једног великог проблема. Људи, особе са инвалидитетом, али слабовиде и слепе особе из Новог Сада које имају псе водиче звали су нас у току припреме расправе о овом закону и указале на један потенцијално велики проблем – да напуштени пси који се налазе на улицама могу бити агресивни према псима водичима и опет је ово, да кажем, молба за вашу помоћ. Ово није у надлежности Министарства, него у надлежности локалних самоуправа, јер су у ствари ти незбринути пси, са улице, врло често веома агресивни према псима водичима.

Нажалост, без локалних самоуправа овај проблем не може да се реши, а оне су имале десет година да, према Закону о ветерини, реше ове проблеме. Ми и данас почињемо опет на неки старомодан начин или на неки превазиђени начин да решавамо ове проблеме отварањем великих азила, без даљег решења тих проблема.

Уколико би се правилно збрињавали и третирали напуштени пси, вероватно кроз стерилизацију, они онда на улици не би више били агресивни и не би угрожавали безбедност слепих и слабовидих особа које имају пса водича.

Сматрамо да би било добро да се укаже на то да Управа за ветерину Министарства пољопривреде и заштите животне средине од усвајања Закона о добробити животиња, у јуну 2009. године, није усвојила правилнике у вези са разним животињама, односно није их ускладила са члановима 10. и 11. Закона о добробити животиња.

Ми, нажалост, као држава немамо правилник о обуци животиња, немамо правилник о лицима која врше обуку, још увек немамо регистар лица за обуку животиња и стога се овај закон односи само, или је, да кажем, наше виђење да се односи само на псе водиче који су купљени у иностранству. Другим речима, код нас се обука паса и обука лица која врше обуку паса не спроводи на законит начин, нити постоје законски оквири за то.

Најближи центар за обуку паса водича налази се у Загребу, а у Београду постоји при Министарству унутрашњих послова само Клуб дресера и водича службених паса – „Полицајац“, на Бежанијској коси, који, нажалост, не може да се бави обуком паса водича.

Добро би било, с обзиром на то да доносимо један квалитетан закон и један закон који унапређује одређену област да покушамо да извршимо додатни притисак, ми као народни посланици и ви као заинтересовано Министарство, и остала министарства, да локалне самоуправе коначно почну да се баве проблемима који су у њиховој надлежности што квалитетније и можда, на неки начин, да помогнемо локалним самоуправама да што пре решавају ове проблеме.

Нажалост, пролазе нам године, ми не решавамо те проблеме и то нам само гомила проблеме и ми долазимо у ситуацију да доносимо законе због тога да бисмо доносили законе. Не говорим само о овом закону или можда због тога што то тражи од нас ЕУ, а не доносимо законе зато што они морају да живе у стварности, зато што они морају да се примењују и зато што се закони доносе да би поправили реалан живот грађана.

За овај закон може да се каже да је веома кратак и да је веома јасан, а то је добра карактеристика овог закона. Оно што је новина у подношењу овог предлога закона, чини ми се пракса која није била до сада, јесте то што се у Образложењу наводи све са јавне расправе. Наводе се сугестије које су прихваћене на јавној расправи, са образложењима зашто су прихваћене, наводе се сугестије које нису прихваћене, са образложењима због чега Министарство види да није требало то прихватити. Када би сви закони у Народној скупштини били овако образложени, ово би заиста био један квалитетан искорак у нашем припремању за законе када би они били у редовној процедури и довело би до квалитетније расправе, можда до бољих амандмана и до бржег усвајања одређених закона.

Нама из Посланичке групе Социјалдемократске странке - Заједно за Србију - Зелени Србије чини се да би требало више промовисати овај закона, па да и људи који не спадају у групе о којима говоримо и због којих доносимо овај закон разумеју значај овог закона – да они који држе угоститељске објекте, да они који држе трговине, да кажем, сви имамо неке своје личне проблеме, да људи у аутобусу или неком другом објекту не реагују непримерено. Можда, у ствари, и једном кампањом кроз медије и промоцијом овог закона да уверимо и све остале људе да овај закон поправља квалитет живота и да интегрише једну групу људи у живот, као и да је веома важан за Србију, да особе слабовиде и слепе могу слободно да се крећу и Београдом, али да могу слободно да се крећу и свим осталим градовима, и да имају заиста пун осећај припадности овом друштву.

Важно је да се тај закон промовише, чини ми се због тога што је Србији стало, држави стало до свих особа са инвалидитетом. Ми имамо и неколико амандмана о којима ћемо разговарати у дану када буде расправа о амандманима, тада ћемо изнети неке аргументе који ће можда побољшати, а можда ће Министарство нешто од тога прихватити.

Добро је, то је и неко од претходних колега лепо рекао, што су сада ту угоститељски објекти на прави начин дефинисани.

Остаје нејасно, рецимо, у члану 5, с обзиром на то да је веома широка формулација, да ли се подразумевају и домови за смештај ученика и студената, пошто је и то један од претходника изјавио, да постоји проблем школовања, јер има само у Београду. Можда нам недостају школе широм Србије да бисмо опет све људе који су слабовиди и слепи боље интегрисали у друштво.

Важно је да студенти, ученици средњих школа имају приступ студентским домовима и ученичким смештајима. Да ли се подразумевају и мегамаркети, тржни центри? Молим вас да због тога говоримо о промоцији закона у јавности. У Србији најчешће оно што се подразумева не функционише. Морамо да уверимо све људе који се баве овим делатностима да је ово важно, с једне стране, а, с друге стране, ако не можемо да их уверимо, онда ћемо да их присилимо да поштују закон – да све особе са инвалидитетом или све особе слабовиде и слепе имају законско право приступа свим овим објектима.

Разумљиво је за објекте здравствене заштите зашто стоји она формулација и са тиме смо сагласни.

Још једном да се вратим на овај проблем, када људи слабовиди и слепи у присуству пса водича излазе на улицу може бити несигурно и за њиховог пса водича, може бити несигурно и за ту особу, а можда може да изазове и неке шире импликације. Морамо од локалних самоуправа поново да захтевамо да решавају проблеме и да, како децентрализација, о којој најчешће локалне самоуправе с правом причају, не подразумева само права, него подразумева и обавезе. Ту, негде, видим обавезу Министарства или улогу Министарства да када неког не можемо да уверимо да је нешто корисно, а постоје законске претпоставке, да морамо да га приморамо, зато што се закони у Србији доносе да би се поштовали, а не због тога што, не знам, можда то ЕУ од нас очекује или је то, једноставно, модерно у процесу прикључења ЕУ.

Морамо у неким сегментима имплементације више да се потрудимо и да на тај начин, да кажем, отворимо две велике области, то су**:** приступачност и добробит животиња. Сада, конкретно, можда то није највећи проблем овог закона зато што говори о слепим и слабовидим особама са псима водичима, али приступачност објектима, пре свега јавним објектима особама са инвалидитетом, да закон о добробити животиња не буде само када се десе неке екстремне ситуације, не буде само када се удружења за заштиту животиња побуне због непоштовања права животиња или права на добробит животиња.

Опет кажем, да држава, министарства, јавне установе, парламент, локалне самоуправе треба да буду модел понашања и када говоримо о приступачности, да сви објекти буду приступачни, да улице Београда, али и улице Србије, градова у Србији и општина у Србији буду приступачни и да људи који имају хендикеп, који имају неки степен инвалидитета могу да се осећају да су део овог друштва, да не оставимо ове теме само за велике предизборне кампање, него заиста да радимо на томе, да подижемо свест о значају решавања ових проблема и да на тај начин интегришемо ово друштво, да Србија постане боље место за живот. Када будемо разговарали о амандманима или можда на крају расправе ми ћемо још нешто казати о овоме, али, у сваком случају, у расправи о амандманима разменићемо још неке аргументе. Хвала. (Аплауз)

ПРЕДСЕДНИК: Хвала.

Реч има министар. Изволите.

АЛЕКСАНДАР ВУЛИН: Захваљујем на разумевању овог закона и желим да одговорим на неке од ставова које сте изнели.

Законом је предвиђено да имамо рок од шест месеци након доношења закона да прилагодимо и остале законе, али да прилагодимо и праксу, што је можда важније. Свакако да ћемо се обратити свим локалним самоуправама и надлежном министарству да води рачуна о томе да локалне самоуправе испоштују своју обавезу, донесу одговарајуће правилнике, промене одговарајуће мере. Конкретно, мера коју сте рекли, у Београду, она се односи на кућне љубимце, а тражимо да се прошири и на пса водича. Пас водич није кућни љубимац, његова улога је више него јасна.

Што се тиче ученичких домова, установа ученичког стандарда – све образовне институције су дужне да обезбеде могућност да особа са псом водичем најнормалније користи одговарајућу институцију и то важи апсолутно за све јавне и приватне објекте у овој земљи.

То значи да ако бисмо једног дана имали ту част да имамо колегу посланика који има пса водича, пас водич би био овде. Он би данас могао да буде у овој сали и могао би да помаже свом власнику. Дакле, ако може у Скупштини, може и у било којој другој институцији, наравно, и у мега-маркету. И, једини изузетак јесу одговарајуће институције здравства. Ту морамо донети посебан правилник у сарадњи са министром здравља, будући да они, ипак, из више него јасних разлога одлучују где је могуће да се животиња појави, а где то није могуће. То је нешто што ће одредити Министарство здравља, а ми ћемо само учествовати у томе. Све остале институције, сваки ресторан, мора да буде отворен и приступачан особама које користе пса водича.

ПРЕДСЕДНИК: Хвала.

Реч има народни посланик Стефана Миладиновић.

СТЕФАНА МИЛАДИНОВИЋ: Хвала, председавајућа.

Поштовани министре, поштовани сарадници из Министарства, колеге народни посланици, данас су два закона на дневном реду из области социјалне политике**:** закон о кретању уз помоћ паса водича и Споразум између Србије и Француске о социјалној сигурности.

Када је у питању закон о кретању уз помоћ паса водича, заправо, ми говоримо о једном потпуно новом закону на који се чекало скоро деценију. У нашем друштву постоје многобројни значајни проблеми и препреке са којима се особе са инвалидитетом и фигуративно и суштински саплићу. Наравно, не само оне већ и чланови њихових породица, комшије, пријатељи, послодавци, па и сами грађани.

Србија годинама уназад постепено решава ове друштвене проблеме и систематски уређује животно и образовно и пословно окружење за ову осетљиву друштвену категорију. Наравно, све у складу са постављеним циљевима Националне стратегије за унапређење положаја особа са инвалидитетом.

Категорија којој је овај закон намењен је, по сопственој позицији и положају, таква да тражи повећану пажњу породице и повећану друштвену подршку.

Република Србија је, министре, то сте и поменули, потписница Конвенције о правима особа са инвалидитетом, која државе обавезује да ради реализације дефинисаних основних начела обезбеде и унапреде пуно остваривање људских права и основних слобода за особе са инвалидитетом, без дискриминације било које врсте по основу инвалидитета. Конвенција обавезује потписнице да предузму све одговарајуће мере да особама са инвалидитетом у погледу обезбеђивања услова за равноправно коришћење физичког простора обезбеде ефикасне мере да особама обезбеде личну покретљивост, са највећим могућим степеном самосталности.

Један од начина за постизање овог циља јесте и кретање уз помоћ пса водича. Закон о кретању уз помоћ пса водича је још један пропис у низу већ донетих, којим се обезбеђује посебан вид заштите, првенствено слепих и слабовидих лица, као и лица која користе инвалидска колица и других лица којима је овај вид помоћи потребан.

Управо се овим законом обезбеђује остваривање Уставом зајемчених основних људских права и нарочито се односи на забрану дискриминације и увођење посебних мера, ради постизања пуне равноправности особа са инвалидитетом са осталим грађанима, као и разрада права на достојанство и слободан развој личности.

Зато се овим законом доприноси стварању услова за пуно и ефикасно учешће и укључивање у друштво, уважавање разлика и прихватање особа са инвалидитетом као једнаке и равноправне.

Када су у питању одредбе самог закона, пре свега, желим да кажем да је кретање уз помоћ пса водича првенствено намењено слепим и слабовидим лицима којих на основу података Савеза слепих Србије, који окупља највећи број локалних удружења, има око 12.000, од тога 9.000 слепих и око 3.000 слабовидих. Овај пропис се, као што сам рекла, може односити и на друге особе са инвалидитетом, у складу са њиховим могућностима и потребом за коришћење овакве услуге, као и на друга лица која псе користе у терапеутске или рехабилитацијске сврхе, што је потпуно нова услуга, односно нова активност.

Особа која се креће уз помоћ пса водича има право на коришћење свих јавних превозних средстава, има право на слободан приступ и кретање у објектима и на површинама јавне намене у свом радном простору, као и у сваком другом простору.

Када су у питању пси који се користе као подршка у кретању или у терапеутске, рехабилитацијске или у друге потребе, особа са инвалидитетом, треба истаћи да се ради о псима који су прошли посебну обуку. Дресура ових паса, а то сте и сами, министре, истакли, јесте изузетно скупа и изузетно дуго траје. Захтева и посебне услове у погледу полигона на којима се дресуре изводе, као и стручност инструктора који обављају послове обуке ових паса. Обука ових паса има за циљ да пас водич самостално решава ситуације или превазилази неке препреке, проналази најсигурније решење у некој ситуацији, чиме се обезбеђује и самопоуздање особе коју прати.

Оспособљавање особе која се креће уз помоћ пса водича, као и самог пса, организује и спроводи јавно признати организатор активности образовања одраслих. Закон предвиђа и да особа која се креће уз помоћ пса водича и инструктор пса водича поседују одговарајућу исправу на основу које се остварује право на кретање уз помоћ пса. Ова одредба је изузетно важна и за наше грађане, за представнике, грађане, који раде у јавном сектору, запослене у јавном сектору.

Сви пси ће бити видно обележени адекватном опремом и самим тим се јасно избегавају сви евентуални неспоразуми, посебно у јавним установама и у средствима јавног превоза.

А који су проблеми, који су пред нама, након самог усвајања закона? Постоје питања која се и данас постављају. Пре свега, недостатак паса. Набавка и обука ових паса подразумева дуготрајан процес који може да траје и више од годину дана. Као што сам рекла, сама обука траје око годину дана, а након тога следи социјализација пса у породици. Такође, нису све особе са инвалидитетом заинтересоване за овакву врсту услуге, јер поседовање овог пса захтева и да се испуњавају неки други услови, у смислу исхране, смештаја и неге самог пса. Нека статистика говори да свега 6 до 10% особа жели да користи овакву услугу.

Такође, поставља се питање недостатка полигона за дресуру. Постоје иницијативе за формирање центра за обуку пса водича. Такође, у средствима јавног информисања поменуто је и формирање неке фондације која би имала за циљ набавку самих паса.

Све што нас чека даље у погледу ефикасне примене закона захтева подршку државе, пре свега ресорног министарства, али угледаћу се на мог колегу, и представника локалних самоуправа.

Овај закон ће свакако имати утицај и на субјекте који се баве узгојем и обуком паса, јер ће ови субјекти на равноправној основи моћи да прошире своје делатности и баве се овом врстом обуке, што у перспективи може да допринесе побољшању њиховог положаја на тржишту. Омогућавањем спровођења обуке паса од стране домаћих инструктора представља могућност оснивања и нових облика организовања самих одгајивачница паса водича, а тиме и запошљавање одређеног броја људи као инструктора.

Без обзира на питања које овај закон поставља, ово је још један корак у изједначавању могућности и омогућавању равноправности свих чланова нашег друштва.

Немали ефекат овог закона јесте и разбијање предрасуда о особама са инвалидитетом, развијање кампање која подразумева и схватање шире јавности о постојању и потребама особа са инвалидитетом. Повећање укључености особа са инвалидитетом у заједницу и стварање потребних предуслова императив је за социјално одговорну државу, а Србија усвајањем и овог закона потврђује да се бави овим аспектом развоја.

Када је у питању овај закон, зауставићу се, а нешто више о овом закону и пројекту који се припрема, када је у питању дресура и помагање паса особама са оштећеним видом, говориће моја колегиница Гордана Топић која долази из Панчева, где постоји највећи дом слепих на простору некадашње СФРЈ и који и припрема пројекат у вези са дресуром паса.

Када је у питању други закон на дневном реду, а то је закон о потврђивању Споразума између Србије и Француске о социјалној сигурности, могу да кажем да је ово један од најсвеобухватнијих социјалних споразума који је наша држава потписала и представља континуитет билатералних односа наше две државе у области социјалне сигурности.

Подсетићу да је још у време ФНРЈ, 1950. године, потписана Општа конвенција о социјалном осигурању између ФНРЈ и Републике Француске. Ова конвенција је још увек у примени у Републици Србији, а ми данас овим споразумом ту Конвенцију замењујемо, јер је Србија у међувремену постала самостална држава.

Овај споразум представља свеобухватни међународни документ којим се регулишу области пензијског и инвалидског осигурања, здравственог осигурања и здравствене заштите, повреде на раду и професионалне болести, материнства и додатка за децу, а у вези са грађанима ове државе потписнице који су радно ангажовани на територији друге државе потписнице.

Права која се остварују по основу овог споразума, у складу са правним системима држава чланица, ослањају се на фонд права која имају грађани у својим матичним државама. Посебно истичем као значајна права уређена овим споразумом**:** остваривање права на додатак за децу оних лица која обављају неку делатност, односно рад у складу са правним прописима једне од стране уговорнице, осигурање за случај старости, инвалидности и надживелих чланова породице, повреда на раду и професионалне болести, повреде на путу до посла, погоршање професионалне болести и социјална давања за случај смрти.

Више о овом споразуму говориће касније мој колега Ненад Милосављевић, а ја бих на самом крају желела да напоменем да је пре три дана у процедуру Народне скупштине ушао још један закон који се тиче особа са инвалидитетом, а то је Закон о знаковном језику. Верујем да ћемо у наредном периоду имати прилике да и о овом закону расправљамо, будући да је то исто закон који јако дуго чекамо. Хвала. (Аплауз)

ПРЕДЕДНИК: Реч има мр Злата Ђерић.

ЗЛАТА ЂЕРИЋ: Даме и господо народни посланици, поштовани господине министре, данас је пред нама један закон из корпуса социјалних закона, који представља још један искорак у бризи о инвалидним лицима, о лицима која захтевају посебну друштвену подршку, то је закон о псима водичима.

Наравно, то ће се тицати врло малог броја људи, врло малог броја људи који желе ту врсту подршке у свом кретању. Колегиница је малопре управо о томе говорила, али као одговорно друштво то од нас захтева да то озбиљно и решимо, баш због тога што уводимо законски једну нову категорију кретања инвалидних лица у друштву, која се не тиче само њих, него се тиче и свих осталих у друштву који у тој интеракцији учествују.

Јер, када говоримо о лицу које се креће уз помоћ пса водича, онда морамо знати да ће се оно кретати на јавним местима, у средствима јавног превоза и то укључује и фрустрације и искуства свих оних лица која ће се ту налазити. Дакле, морамо имати и законски предвидиве такве ситуације и како их решити. Није довољно да само пропишемо законом шта мора власник објекта или власник превозног средства да примени и да омогући. Биће много тренутака на које нисмо као друштво спремни. То није проблем овог закона. То је проблем зато што друштво већ дуго није спремно на овакву врсту кретања инвалидних лица.

Но, сваког дана сазревамо, поправљамо и уграђујемо у свој живот нова људска права, поправљамо и унапређујемо постојећа људска права. Ово је закон за који видим да ће морати да буде дорађен, али јако је добро да он постоји. Искорак да се донесе овај закон показује да ћемо ускоро имати тај проблем или ту друштвену подршку, законски потпуно и добро решено, управо онако како то једно модерно друштво чини.

Пре свега, морамо овде да говоримо о томе да морамо у обзир да узмемо природне предиспозиције паса које смо до сада у обичном животу препознавали или као кућне љубимце или псе који се користе у лову или псе који се употребљавају у војсци, у полицији. Знамо да се природне предиспозиције паса користе пре свега у спасилачким подухватима и да су ту незамењиви.

Дакле, ово је још један од тих квалитета који уграђујемо у своју социјалну подршку, у друштвену подршку инвалидним лицима за њихово лакше кретање. Међутим, све је у овом закону већ речено, све смо у претходним дискусијама додирнули. Проблем је недостатак, односно недовољно институционализовано обучавање тих паса, набавка паса. Вероватно ће се укључити и нека друга министарства, пре свега Министарство пољопривреде, Одсек за ветерину, у збрињавању паса, у надзору над бригом о тим псима, јер они морају бити на адекватан начин збринути и храњени да би могли да врше ту своју функцију, али, кажем, биће заиста потребно у закону још неке ствари дорадити, управо због тог кретања на јавним површинама и због интеракције са осталим члановима друштва.

Без обзира колико се ти људи крећу, колико им је потребна та подршка, ако уђу у средства јавног превоза не можете очекивати да сви путници буду спремни да имају тај контакт. Дакле, треба мало амортизовати друштво, пре свега, кроз медије да буде заиста припремљено за ту врсту сусрета.

Оно што бих само додала да треба дорадити у овом закону, колико је то могуће, јесте да се мора бринути шта се догађа када пас, да кажемо, одслужи своје, оде у пензију, ко га преузима? Или, ако онај коме је пас био додељен, кога је он водио, рецимо, умре, ко даље преузима бригу о том псу? То би било важно решити у закону, али, кажем, заиста сматрам да је изузетно добро да имамо напокон овај закон. Важно је да је овај закон у животу, а живот ће сам донети потребне исправке и учинити га корисним за све нас.

Због тога ћемо у дану за гласање свакако подржати овај закон, подржати добре амандмане који могу да га поправе, али сматрам да ћемо га убрзо сви ми заједно у овом парламенту учинити још, још много бољим и сматрам да смо учинили овим што је ово пред нама велики искорак, велика помоћ и друштвена подршка лицима са инвалидитетом која буду желела да се на овај начин лакше крећу у друштву. Хвала.

ПРЕДСЕДАВАЈУЋИ (Верољуб Арсић): Захваљујем.

Реч има др Душан Милисављевић. Изволите.

ДУШАН МИЛИСАВЉЕВИЋ: Поштовани председавајући, поштовани господине министре, колегинице и колеге народни посланици, пред нама је један по мени јако важан предлог закона који покушава да поправи и да реши дискриминацију особа са инвалидитетом, која постоји у Србији уназад више деценија.

Закон који ће омогућити слепим и слабовидим лицима да користе пса водича је нешто добро. Генерално када се прича о тој идеји, у име Посланичке групе ДС могу да кажем да је то добра идеја, добар предлог о коме ми данас расправљамо, закон који треба још мало да поправимо, као што су колеге рекле у овој дискусији. Оно што желим да кажем јесте да је добро да се крене у решавање проблема и ово јесте један почетак решавања проблема који имају особе са инвалидитетом, поготово особе које су слабовиде или слепе.

Није то једини проблем који ће решити пси водичи. Постоји проблем и приликом гласања на изборима, када слепа лица не могу да остваре своје бирачко право, па мора неко други да потпише или да гласа за њих. То значи, не постоји гласачки листић на Брајевом писму. Такође, не постоји могућност да слепа лица у банци, пошти, било где, потпишу свој чек, и мислим да и о томе треба да причамо.

Ево, у име наше групе и у моје лично име могу да дам предлог да се направи национални регистар слепих и слабовидих лица, па као што лекари имају свој серијски број и печат да и слепа лица имају те печате, то јест, бројеве, како би могли да имају тај потпис на печату, и да он има ауторизацију државе.

Господине министре, желим да вам кажем да су одређене организације слепих и слабовидих дале неке коментаре, неке су чак и вамa писале писмо, па ћу изнети неке сугестије које су дали испред Савеза удружења слепих и слабовидих Србије „Бели штап“, који обухвата и који сачињава Центар за самостално кретање и обуку паса водича Србије, затим, Удружење слепих и слабовидих Србије „Бели штап“, регион Београд, Удружење слепих и слабовидих Србије „Бели штап“ регион централне Србије, Удружење слепих „Бели штап“ регион југоисточне Србије и региона Моравско-Ибарски, који је вама доставио неке њихове примедбе на Предлог закона. Замољен сам у име њихове организације да вам пренесем неколико сугестија које су биле, они претпостављају да то писмо можда чак није ни дошло до вас, али да постоји добра воља, то вероватно са ваше стране и постоји. Ми смо, чак, пре неколико месеци имали прилике и да причамо у Хотелу Holiday Inn, када су особе са инвалидитетом правиле један скуп, и тај закон је и тада најављен, што је у принципу добро. Оно што из Удружења „Бели штап“ дају као неку малу примедбу то је да овим текстом Предлога закона нису испоштовани међународни и европски стандарди који се односе на псе водиче и псе асистенте помагаче, као и инструктуре за мобилност „European guidе dogs mobility standards“ и „Guide mobility instructions competitions“.

Неопходно је по људима који су у овом удружењу да овим законом адекватно регулишемо услуге подршке пса водича, као и пса асистента, узимајући у обзир достигнуте међународне и европске стандарде пружања ових услуга особама са инвалидитетом. У том смислу је неопходно разликовање појмова – пса водича, који традиционално раде са слепим и слабовидним особама, од других врста паса који пружају подршку и асистенцију особама са инвалидитетом и то**:** глувим или наглувим особама, особама са физичким инвалидитетом, укључујући пре свега особе, кориснике колица, затим, особе са менталним или интелектуалним инвалидитетом, особе са аутизмом, особе који имају шећерну болест, хроничну епилепсију и слично.

У том допису, који је послат вама, каже се да није довољно широко постављен круг корисника нових услуга, како би се спречио неравноправни положај и третман особа са наведеним потешкоћама. Неопходно је, такође, законом јасно и образложено дефинисати, у подзаконским актима то је свакако могуће, неколико важних питања. Пре свега, процеси потребе, услове за спровођење обуке паса водича и помагача, као и обуку особа корисника паса и неопходну припрему за тај процес. Неопходно је законом и јасно образложено дефинисати из којих се то средстава планира развој услуге подршке паса водича и пса асистента, а и за које ће се тачно намене користити, као и да се за развој ове услуге резервише неопходни минимум средстава у процентуалном износу у односу на буџетска средства намењена за програм у области унапређења положаја особа са инвалидитетом и њиховог укључивања на равноправним основама.

Неопходно је усклађивати текст закона са стандардима и дефиницијама из Конвенције УН о правима особа са инвалидитетом, у даљем тексту, који је вама прослеђен, Конвенција. Израда текста оваквог закона, који регулише специфичну и за правни поредак нову област, захтева у процес израде укључивање међународних експерата, то значи, људи, који, Савеза слепих и слабовидних из региона, ту су они направили добру једну комуникацију са Савезом слепих Хрватске, Словеније које су већ чланице Европског савеза за псе водиче и Савеза „асистенс догс јуроп“.

То су неки предлози и примедбе које су прослеђене вама, мислим да чак неке можемо, пошто је истекло време за подношење амандмана, с обзиром на то да су се они јавили пре дан и по, то значи, мање од 48 сати, време за амандмане је истекло, али постоји могућност, уколико ви прихватите у овој расправи, да можда и Одбор за рад и социјална питања можда уложи неки амандман на ово што је сада прочитано.

Па, на пример, у члану 3. овог закона каже се да би се уопште реализовала обука паса водича од осам недеља исти се дају око 12 месеци на социјализацију. То раде породице које обучавају и за то постоје програми, тако да после става „инструктор“ треба увести појам – „социјализатор“, јер и те особе морају да шетају пса, да их воде на разна места и слично, да раде са њима и за то, такође, постоје ознаке и другачије се означавају пси у обуци.

Пример, гледао сам неки филм где се показује социјализаторска породица из Лондона која је имала ове проблеме, а ми предлажемо можда да се предложи у неком од амандмана неко решење тог проблема. Социјализатор је, мора да се стави, особа која обавља социлајизацију, део дресуре, уз надзор инструктора паса у периоду социјализације пса од два до 16 месеци.

У члану 5. каже се да ће министар надлежан за послове здравља, министар надлежан за послове унапређења положаја особа са инвалидитетом да регулише право коришћење објеката у јавној употреби. Особе које су у овом удружењу мисле и постављају питање – да ли ће онда морати и министар за саобраћај да се укључи, поред министра здравља и неких других министара, ради обележавања, и ко поставља табле са дозволама, односно забраном уласка за остале псе? Када слепа особа иде на факулт, ко ће онда дати дозволу да се уђе на тај факултет, где слепа особа похађа наставу?

И на члан 8, из Удружења „Бели штап“ дали су неке сугестије за социјализатора, јер инструктор креће са дресуром тек после 16 месеци, каже – мора се увести и додати поред већ речи „увек и социјализатор“, јер инструктор креће са дресуром тек после 16 месеци, а ко до тада учи и социјализује пса. Социјализација, то значи, где да врши нужду, како ће да има четири оброка, како да дође до тог оброка, пошто су ме они обавестили да постоји у тој дресури паса да не сме да узме оброк без пиштаљке особе која га чува, тј. којој он помаже у свему овоме.

Из Удружења „Бели штап“ су, такође, навели члан 3. где се наводи да је пас водич прошао посебну процедуру у складу са законом. Члан 10. наводи да оспособљавање особе која се креће уз помоћ паса водича за кретање са псом водичем организује и спроводи јавно признати организатор активности образовања одраслих, у складу са законом, на основу посебних програма.

Тако да је ту неколико неких ствари на које су они имали примедбе и сугестије, али нису неке велике да би промениле сам смисао закона. Закон је добар и када кажете да нешто може помоћи и подржати слепе и слабовиде особе, нема те особе која ће рећи нешто супротно. Нема те особе која ће рећи да то није добро, али дајте да покушамо да направимо Предлог закона који ће, не ујединити посланике, ми ћемо овде, претпостављам, сви да гласамо за овај закон, јер је овде било неких закона за које конкретно ја или неко није био да се усвоје, па су се после усвајања дорађивали.

Ово је закон на који, што се тиче политичара, нема много замерки, али смо неке предлоге добили из удружења које окупља управо особе којима је овај закон најпотребнији. Ако они имају неке сугестије, мислим да није лоше да се те сугестије усвоје, евентуално, можда кроз неки амандман Одбора за рад и социјална питања.

У име Посланичке групе ДС могу да кажем да је ово један помак на путу ка хуманијој Србији, у једном путу ка смањењу дискриминације према особама са инвалидитетом. Желим да живим у Србији и сањам да живим у Србији где нико неће бити дискриминисан, поготово особе са инвалидитетом које су имале проблем или са болешћу или са неком несрећом која их је довела у тако један тежак положај да морају да буду у колицима и порука са овог места је – да није срамота бити болестан, да није срамота бити у инвалидским колицима, да морамо те неке наше табуе да разбијамо, а да не рушимо само архитектонске баријере које онемогућавају један нормалан и пристојан живот наших суграђана који су у колицима или који су слепи, него да сви заједно рушимо неке баријере које су у главама грађана Србије.

То је нешто што је, по мени, најважније и ту не видим ниједног политичара који би био против тога. Тако да свако од нас треба да неки добар пример да, да би се те баријере у главама људи рушиле**;** да се каже да није страшно бити болестан, да није срамота, рецимо, ако неко дете крене у основну школу а има поремећај говора или слуха, или је у колицима, да се не укључи у групу, да га деца маргинализују, већ да треба деца да га прихвате, али то је и на родитељима и на едукативном систему Србије. А, ово, што се тиче, конкретно, данашњег Предлога закона, ја, као лекар, могу да вам кажем да је то један велики помак ка једној пристојнијој Србији у којој усвајамо све те европске стандарде и норме да тим људима олакшамо свакодневни живот. Хвала вам пуно.

ПРЕДСЕДАВАЈУЋИ: Захваљујем.

Реч има министар Александар Вулин. Изволите.

АЛЕКСАНДАР ВУЛИН: Желим да захвалим Посланичком клубу СПС, Нове Србије и ДС на разумевању овог закона и разумевању овога што ми покушавамо заправо да урадимо.

Али, само, да исправим неке нејасноће. Ово није закон о псу. Ово је закон о кретању пса. Добробит пса, брига о њему, све оно што је потребно, од храњења до, условно речено, пензионисања, то је оно што раде, пракса је у окружењу, да то раде волонтерске породице које се за то пријављују и они брину о псу када изгуби своју радну улогу. Дакле, то је све нешто што се регулише другим законима или се регулише одговарајућим правилницима које ћемо донети у року од шест месеци од доношења овог закона.

Сврха овог закона је да се обезбеди могућност слепој особи да са својим псом може да, колико је то год могуће, потпуно нормално живи и да му се обезбеди максимална приступачност свих јавних и приватних објеката у овој земљи. Према томе, на то се ми фокусирамо у овом закону, а сам пас се регулише Законом о добробити животиња и правилницима о којима сам већ говорио.

Што се тиче примедби удружења и Удружења о коме говорите оно је и учествовало у јавној расправи. Дало је своје предлоге. На неке од тих предлога одговорили смо и то подробно и у самом Образложењу закона, односно амандманима које нисмо прихватили или јесмо прихватили. Дакле, врло смо прецизно и врло студиозно одговорили на сваки од захтева. Закон увек може да се поправља, али, да будемо прецизни, те предлоге смо већ чули и о њима смо се у крајњој линији већ изјаснили. Хвала.

ПРЕДСЕДАВАЈУЋИ: Захваљујем.

Реч има народни посланик Весна Ракоњац.

ВЕСНА РАКОЊАЦ: Хвала. Уважени председавајући, поштовани министре, поштовани гости и драге колеге, данас су пред нама два важна закона, а од тога један веома афирмативан и односи се на особе са инвалидитетом. Да ово није један од закона који усвајамо, да тако кажем, ради реда, већ један свеобухватни закон, говори нам то да је закон ушао у скупштинску расправу у редовној процедури, да смо као Одбор за рад о овом закону разговарали још пре месец дана, тако да је било сасвим довољно и времена и простора за све примедбе и сугестије како бисмо побољшали овај закон.

Мислим да је данас пред нама један свеобухватни закон који се првенствено односи на могућност кретања особа са инвалидитетом, конкретно особа слабовидих и слепих, и јасно су и прецизно дефинисане и категорије особа које могу да користе псе у ове сврхе, а о самој добробити животиња, као што је министар рекао, старају се неки други закони, Закон о добробити животиња и Закон о ветерини. Чули смо од неких колега да постоје разне препреке и у приступу одређеним установама, што је регулисано Законом о планирању и изградњи, а овај закон има подлогу и у Закону о социјалној заштити.

Према томе, пред нама је данас један свеобухватни закон који је водио рачуна, не само о особама са инвалидитетом, већ и о особама које ће неминовно бити укључене, а то су све оне особе које се налазе и у јавном градском превозу и које ће бити у прилици да сусретну слабовиду, слепу или особу у инвалидским колицима која користи пса водича. Чак смо имали и неколико примедби да ови пси могу да представљају опасно средство. Ако пажљиво консултујемо литературу, можемо да видимо да ови пси, пре него што постану пси водичи слабовидих и слепих особа, пролазе обуку која траје осам месеци, да се у току тих осам месеци врши категоризација паса, а затим да се просто по нарави животиње даје препорука ком кориснику може такав пас бити дат на испомоћ, односно као терапеутско рехабилитационо средство или као пас водич.

Оно што је веома добро, а о томе нисам до сада чула, јесте то да су до сада слепе особе, које су се кретале уз помоћ других особа, уз помоћ белих штапова, имале такозвани грч у кретању. То значи, проналажење препрека је било отежано, проналажење аутобуских стајалишта, проналажење адекватног улаза у одређеним установама итд. За све ове послове добро утренирани пас водич пролази обуку и основни задатак тренера је да оспособи таквог пса да у адекватној ситуацији нађе најбоље решење за корисника. Самим тим олакшава се кретање корисника, олакшава се моторика и немамо такозване принудне кретње, принудне положаје, што, такође, доприноси здравственом стању особе која се креће.

Осим тога, не ради се само о псу водичу, ради се и о псу који практично има и терапеутски и рехабилитациони утицај на свог корисника. Знамо да је веома битно да тим особама вратимо самопоуздање, а оне га управо стичу кроз контакт са животињом. Развијају се посебне моторичке активности, развија се више осећај чула слуха и тактилни осећај. Самим тим доводимо до повећања самопоуздања корисника и његовој општој рехабилитацији.

Када говоримо о псима водичима, конкретно, у завршетку обуке добар тренер на крају обуке изводи пса водича у реалну средину. Оно што је јако битно, битно је да овим особама, слабовидим и слепим, омогућавамо да што више времена проводе ван затвореног простора. На тај начин они стичу и једну сигурност. Само да се на тренутак вратим на завршетак обуке, добар тренер, односно искусан тренер на крају обуке са псом водичем обавља такав тренинг да буквално ради са повезом и недостаје онај визуелни контакт који су имали до тада, већ га буквално стављамо у положај слабовиде и слепе особе. То је веома битно да бисмо могли да проценимо и способност и карактер пса. Оно што је у тој ситуацији јако важно, важно је да кажемо да је овим законом регулисано да не може било која особа да изводи тај завршни тренинг и да користи и средства јавног превоза и јавне установе, већ само тренер који јасно има ознаку, обележен је и он и његов пас водич. Тако да смо законом предвидели могућност да се спречи злоупотреба пса водича у неке друге сврхе.

У дану за гласање свакако ћемо подржати овај закон, Посланичке групе СНС, јер сматрамо да је један афирмативни закон и сматрамо да је само претеча међу многим законима које ћемо донети из области социјалне заштите. Као што смо чули, на неком од наредних заседања, имаћемо закон о знаковном језику, а мислим да ћемо имати и законе о коришћењу животиња у терапеутске сврхе, јер пас водич практично није само пас водич, него је и терапеут.

Што се тиче Закона о Споразуму о социјалној сигурности између Републике Француске и Републике Србије, мислим да је један од најсвеобухватнијих закона који се тиче социјалне сигурности. Мислим да ћемо на тај начин као једна озбиљна држава нашим грађанима омогућити да остваре своја права. Хвала. (Аплауз)

ПРЕДСЕДАВАЈУЋИ: Захваљујем.

Да ли још неко од председника, односно овлашћених представника посланичких група жели реч? (Не.)

Уколико не, прелазимо на рад по редоследу народних посланика и пријавама за реч.

Реч има народни посланик Невена Стојановић. Изволите.

НЕВЕНА СТОЈАНОВИЋ: Хвала вам. Уважени председавајући, уУважено Министарство, саветници, даме и господо народни посланици, пошто је овлашћени представник Јединствене Србије већ говорио о оба закона и већ изнео став Јединствене Србије о томе како ћемо гласати, ја ћу поновити – да, подржаћемо овај предлог закона из простог разлога што мислимо да је то један суштински закон, који заиста утиче на олакшавање живота особа са инвалидитетом.

Желела бих да похвалим и метод доношења самог предлога закона. Сматрам да је од изузетне важности то континуирано учешће удружења и савеза слабовидих и слепих у самој изради овог закона. Волела бих да похвалим и вас у Министарству, зато што сте омогућили транспарентност у раду радних група јавним слушањем. Као што је рекао господин Карић из „Зелених“, то је један јако битан корак напред у самом раду и сарадњи између парламента, а самим тим и Министарства. Ви тиме нисте само испоштовали основни принцип једног демократског вођства, већ сте тиме показали жељу за већим укључењем грађана у изради закона, што је јако битно, посебно зарад освешћивања грађанства о проблемима особа са инвалидитетом.

Ружна истина је да је наше друштво несвесно шта значи живети са инвалидитетом у земљи у којој се тактилне стазе за слепе не праве по прописима, па су потпуно нефункционалне, јер се постављају без консултације са онима за које су стазе и намењене, на пример, или препречавање скулптурама, штандовима и осталим конструкцијама, а верујем све из незнања, чему заправо те стазе и служе.

Као пример те праксе навешћу једну тактилну стазу у Новом Саду, поред спортско-пословног центра СПЕНС која води директно у жбуње. Знам да то није ваша надлежност, али ако континуирано пребацујемо одговорност са министарства на министарство, са особе на особу, добићемо на крају особу и друштво које није одговорно низашта, а за све је криво.

Иако знам да овај закон не може да надокнади све пропусте које смо као друштво и држава дозволили себи у односу на ове људе, надам се да ћемо омогућавањем особа са инвалидитетом да се самосталније и слободније крећу уз подршку паса направити један корак у изградњи услова у којима неће бити места за кршење њихових људских и грађанских права.

Желела бих да упутим још једну похвалу Министарству, а то је што су у јако брзом, рекордном року доставили у процедуру у Скупштину закон о употреби знаковног језика. То показује да сте сензитивнији у односу на ове маргинализоване групе, можда, од претходних министарстава, не желим да експлицитно нешто судим, али то је неко моје лично мишљење. Волела бих и да похвалим ову статистику, тј. ваш рад који је довео до промене ове статистике да је сада од 21.000 у Служби за запошљавање особа са инвалидитетом, који су били пријављени, запослено 4.123, како сте, министре, рекли. То је заиста за сваку похвалу, као исто и овај новац који сте одвојили за подстицање самог запошљавања особа са инвалидитетом.

Желела бих, у духу добре сарадње вас, као Министарства, и нас, као посланика који се занимамо за социјалне теме, да вас подсетим и на Пословник Народне скупштине, посебно на члан 287. став 4, који уређује ставку посланичких питања, институцију посланичких питања, којим се прописује рок од 15 дана одговора на посланичко питање. Искористићу прилику, иако није тема, да подсетим да је постављено једно посланичко питање 3. марта, данас је 19. март, одговор нисмо добили, те се надам да ћемо га ускоро добити и наставити ову једну лепу сарадњу. Хвала вам. (Аплауз.)

ПРЕДСЕДАВАЈУЋИ: Захваљујем.

Реч има народни посланик Ненад Милосављевић, а нека се припреми народни посланик Саша Мирковић.

Изволите, господине Милосављевићу.

НЕНАД МИЛОСАВЉЕВИЋ: Поштовани председавајући, поштовани министре са сарадницима, поштовани народни посланици, у оквиру овог претреса осврнућу се на Споразум између Владе Републике Србије и Владе Републике Француске о социјалној сигурности, који Народна скупштина треба након данашње расправе да прихвати и потврди.

Србија и Француска имају традиционално добре односе, посебно од Првог светског рата, када су биле на истој одбрамбеној страни. Тада је пријатељска Француска пружила непроцењиву подршку и помоћ српској војсци и држави, посебно после преласка Албаније, одласка исцрпљене српске војске на Крф. Многи су са Крфа пребачени у Француску, а тамо и остали, тада је Француска без икаквог државног споразума, кроз један солидан и људски однос пружила све могуће облике здравствене и социјалне подршке нашој војсци и цивилима. Француска и Србија су у даљем раду и времену одржале то своје пријатељство.

Затим, то се пријатељство посебно огледало у Другом светском рату, када су, такође, биле заједно против фашизма. Касније, тај хумани људски однос Француске и Србије претворио се у државни споразум којим су унапређени и формализовани бројни облици сарадње у области социјалне и здравствене политике. Пријатељство и сарадња наставља се и после Другог светског рата, када је већи број наших грађана одлазио у Француску на привремени рад, како се тада говорило.

Управо због већег броја наших радника на привременом раду, још 1950. године на билатералном нивоу потписана је Општа конвенција о социјалном осигурању између Федеративне Народне Републике Југославије и Француске Републике. Ова Конвенција је још увек у примени у Републици Србији. У ствари, ратификацијом Споразума са Републиком Француском, о коме данас говоримо, ми замењујемо Конвенцију из 1950. године, односно Општа конвенција из 1950. године и све њене касније допуне престају да важе. Све ово говори о дугом континуитету у сарадњи са Француском у области радног и социјалног законодавства.

Споразум између Србије и Француске о социјалној сигурности један је од најсвеобухватнијих социјалних споразума који је наша држава потписала у области социјалне заштите. Овај споразум представља основу за свеобухватну радну, здравствену и социјалну заштиту наших држављана који раде у Француској, а исто тако и заштиту француских држављана који живе и раде у Србији. Он је гарант остваривања бројних права која проистичу из рада. То су следећа права**:** остваривање права на додатак за децу оних лица која обављају неку делатност, односно раде у складу са правним прописима једне стране уговорнице, затим, осигурање за случај старости, инвалидности и надживелих чланова породице, повреда на раду и професионалне болести, повреда на путу до посла, погоршање професионалне болести, социјална давања за случај смрти. Дакле, Споразум регулише област пензијског и инвалидског осигурања, здравственог осигурања, здравствене заштите, повреде на раду и професионалне болести, материнства и додатка за децу.

Веома је важно што је у питању широк обим права која грађани једне потписнице остварују у другој држави потписници, уколико су, наравно, тамо радно ангажовани. У Србији се овај споразум односи на прописе из области здравственог осигурања, здравствене заштите и материнства, пензијског и инвалидског осигурања, осигурања за случај повреде на раду и професионалне болести и додатка за децу. У Француској су то, такође, прописи из ових области, с тим што се обухвата и пропис из области социјалне сигурности, који се примењују на запослене ван пољопривредних занимања, запослене у пољопривредним занимањима, запослене у самосталној делатности, ван пољопривредних занимања и пољопривредних делатности. Овај споразум се односи и на проширење правних прописа једне стране уговорнице на нове категорије корисника или нова давања, али се не примењују на правне прописе којима се уводи нова област социјалне сигурности, осим ако надлежни органи држава уговорница постигну сагласност о њиховој примени.

Споразум је заснован на општеприхваћеним принципима и искуствима наше земље у овој области, као и на стандардима које предвиђа Уредба ЕУ број 883/04, која регулише социјалну сигурност радника миграната. Важно је, такође, што се овај споразум закључује на неодређено време, наравно, уз могућност да га свака уговорна страна може у текућој календарској години у писаној форми дипломатским путем отказати с последњим даном те године.

Важно је истаћи и чињеницу да ће се у случају отказивања овог споразума његове одредбе и даље примењивати на стечена права, као и на захтеве за остваривање права поднете до дана његовог отказивања. На овај начин су грађани који већ користе права или су за њихово коришћење аплицирали бити заштићени.

Иначе, са Француском су раније државе у чијем је саставу била Република Србија, од почетка своје самосталности, имала бројне билатералне споразуме, што потврђује чињеницу вишедеценијске сарадње и пријатељства.

На крају, из свих ових разлога садржаних у Споразуму између Владе Републике Србије и Владе Републике Француске о социјалној сигурности, Посланичка група СПС ће у дану за гласање, са посебним задовољством, подржати овај споразум. Хвала. (Аплауз.)

ПРЕДСЕДАВАЈУЋИ: Захваљујем.

Реч има народни посланик Гордана Топић. Изволите.

ГОРДАНА ТОПИЋ: Хвала. Поштовани председавајући, уважени министре, колегинице и колеге народни посланици, у свом данашњем обраћању говорићу о Предлогу закона о кретању уз помоћ пса водича.

Прво бих рекла нешто уопштено о коришћењу животиња у терапеутске сврхе, која је у свету веома заступљено као медицинско и друштвено значајно присуство животиња у процесу лечења особа са специјалним потребама, као и особа са другачијим проблемима и животним околностима.

Постоје различити облици оваквих терапија и сви су засновани на коришћењу животиња у сврхе физичког и психичког здравља пацијената. Код нас је 2008. године акредитован Програм и покренуто седам градова Србије „Хипорехабилитација“, што подразумева коришћење коња у терапеутске сврхе и обухвата хипотерапију, терапијско јахања и спортско-рекреативно јахање за особе са инвалидитетом, а општепознато је да животиње и њихова енергија позитивно утичу на људе.

Оно о чему између осталог говорим у данашњој расправи јесу пси водичи, које ће особе са инвалидитетом моћи користити као помоћ при кретању у јавном превозу, објектима и површинама у јавној употреби и у радном простору, што је и речено у члану 1. овог закона.

Сви ми имамо исте потребе, али како ћемо постићи њихово задовољење зависи од наших психофизичких способности, окружења и услова у којима живимо. Овим законом се жели постићи разбијање предрасуда особама са инвалидитетом и развијање схватања и свести шире јавности о постојању таквих особа, изједначавање њихових могућности са могућностима свих грађана кретањем уз пса водича, сусретање са другим особама, одлазак на концерте, изложбе, код лекара и њихово укључивање у заједницу којој треба да припадамо сви и разбијемо предрасуде које евидентно постоје.

Добробит која се постиже близином и сталним непосредним контактом између човека и пса доказана је у бројним студијама где је указано на позитивне ефекте који се постижу у социјалном, психолошком и физиолошком смислу. Да би се постигао циљ тј. остварење овог закона у пуном смислу, неопходно је имати обучене, дресиране псе који ће се користити као подршка у кретању или терапеутске, рехабилитацијске или друге потребе особа са инвалидитетом, а то је пас који је прошао посебну обуку и који је видно обележен адекватном опремом како би био препознатљив.

У ову сврху као најкарактеристичнији и најбољи су се показали пси Лабрадори и Златни Ретривери, што се може видети из искуства земаља у којима постоје инструктори који обучавају ове врсте паса, а у сврху пса водича као помоћ лицима са инвалидитетом што и јесте наш проблем који нећемо моћи решити за наредних неколико година, јер, је, прво, потребно оспособити инструкторе који ће морати за полагање лиценце ићи у иностранство, а затим је потребно набавити штенад, тј. кучиће, а чули смо од колегинице да такав пас кошта око 11 хиљада евра, који ће социјализовати и припремити за пса водича, где је потребно уложити одређена новчана средства како би примена овог закона била што ефикаснија и како би се особама са инвалидитетом, у што краћем временском периоду, омогућила пуна равноправност са осталим грађанима и слободно развијање личности.

Такође, овај закон предвиђа инструкторима да у време обуке паса користе кретање у јавним превозима, објектима и површинама у јавној употреби и у радном простору. А у случају забране или неомогућавања коришћења простора и површина, како за обуку, а тако касније и за коришћење обучених лица са псима водичима одређене су новчане казне.

Исто тако је битно оспособљавање особа које се крећу уз помоћ пса водича, а обуке се спроводе уз помоћ посебних програма које су прилагођене потребама и могућностима тих лица којима се стиче знање, способност и вештина за самостално кретање, кретање са псом водичем, посебно социјализација у породици што је неопходно за коришћење предности кретања уз пса водича и правилан начин понашања са псом, његову негу и исхрану и све што утиче на добробит животиња.

Како је кретање уз помоћ пса водича првенствено намењено слепим и слабовидим особама? То је инвалидитет који се сматра једним од најтежих сензорна инвалидности тј. слепило, а већ је неколико пута напоменуто да постоји око 12 хиљада особа у Србији, три хиљаде слабовидих и девет хиљада слепих, по некој евиденцији. Искористила бих ову дискусију да јавност, као и колеге посланице и посланике упознам са тим да у Панчеву, граду из којег долазим, постоји Дом слепих, једина установа у Србији, па и на Балкану, за лица са оштећеним видом под називом „Збрињавање“ у којој су поред лица из Србије смештена и лица из Словеније и Хрватске.

Такође, искористила бих и присуство министра и упознала о плановима ове установе везане баш за овај закон. Већ сам напоменула да у Републици Србији не постоји организација која се бави обуком пса водича, нити одгајивачница паса намењених у ове сврхе, а из разговора са директорком ове установе, Зорицом Божић, сазнала сам да сходно овом закону, заједно са Савезом слепих Србије, припремају пројекат којим би у оквиру Дома слепих, јер постоје просторне могућности, оформили центар за обуку паса водича у оквиру којих би била и узгајивачница.

Формирањем једног оваквог центра у Дому слепих у Панчеву имало би вишеструки значај, како би гајили псе расе Лабрадор и Златни Ретривер, не би било великих финансијских трошкова за њихову набавку, сем куповине првих легла од којих би се почело са размножавањем, дресуром и обуком паса за псе водиче, што би било вишеструко јефтиније и практичније, с обзиром на то да је све то у оквиру установе у којој 24 сата живе слепе и слабовиде особе. То је још једна вредност да се пси социјализују и стечена умећа дресуром одмах примене и уједно корисницима помогне да буду што самосталнији, а уједно и као пример добре праксе, што верујем, министре, да ћете заједно са вашим министарством допринети да се овај пројекат што пре реализује.

А данашње излагање завршила бих цитатом глувонеме, слепе Хелен Келер – „Не постоји бољи начин да захвалимо Богу за то што можемо да видимо од давање руке ономе ко је у мраку“. Управо овај закон је та рука коју ћемо ми пружити и Посланичка група СПС ће у дану за гласање подржати овај закон. Хвала. (Аплауз.)

ПРЕДСЕДАВАЈУЋИ: Захваљујем.

Реч има народни посланик Виолета Лутовац. Изволите.

ВИОЛЕТА ЛУТОВАЦ: Поштовани председавајући, поштовани министре са сарадницима, поштоване колеге народни посланици, пред нама је данас веома важан закон, Предлог закона о кретању уз помоћ пса водича који се првенствено односи на особе са инвалидитетом, слепе и слабовиде особе, али и, такође, на особе са инвалидитетом које за своје кретање захтевају коришћење пса водича.

Не бих се само задржала на једној ставци која доприноси оваквом предлогу закона, а то је да се усвајањем оваквог предлога закона, заправо, омогући несметано кретање особама које имају овакве потребе, већ бих нагласила да се осим омогућавања несметаног кретања овакве особе, особе са инвалидитетом и, да кажем, са посебним потребама, омогућавамо им да се укључе у остваривању свих својих обавеза, права, односно укључивања у све друштвене токове и права, које, заправо, имају и сви остали грађани.

Овакав предлог закона не даје само решење за несметано кретање особа са инвалидитетом већ се односи и на многе друге институције, односно правна лица која се баве контролом саобраћаја, затим, јавних паркова, националних тргова и остало, а овакав предлог закона односи се, такође, и на послодавце, јер ће они бити у обавези да у року од 12 месеци од дана усвајања оваквог предлога закона обавежу донесу одговарајуће акте и правне обавезе како би омогућили таквим особама, особама са посебним потребама, да обављају своје активности.

Заправо, овај закон има утицај и на субјекте који се баве узгојем адекватних раса паса који би се користили као пси водичи за овакве особе и уједно такве субјекте ставља у сасвим равноправан положај омогућујући им да прошире своје делатности.

Позитивне последице оваквог закона је пре свега стварање могућности, затим, равноправност са свим осталим друштвеним слојевима, разбијање предрасуда о особама са инвалидитетима, побољшање положаја особа са инвалидитетом.

Као радник дневног боравка за децу ометену у развоју, такође, и омладине и одраслих, врло добро знам шта значи пружити и врло мало таквим особама, а ово је много више од тога што можемо у таквим боравцима, ми њима пружити.

Члан 5. Закона јасно говори шта ће то бити на располагању особама са инвалидитетом, односно особама које ће за своје кретање и обављање својих обавеза користити псе водиче.

Њима ће бити апсолутно приступачан боравак на свим јавним местима, парковима, трговима, такође, коришћење јавног саобраћаја, а што је још и додато у том члану 5, и објекти угоститељства угоститељства. Сигурна сам да смо се много пута сусрели са ознаком да је на угоститељским објектима забрањен улазак особа у пратњи паса.

Такође, овим законом омогућујемо да се особе са инвалидитетом укључе у заједницу, укључе у културни живот, да им се омогући несметано обављање спортско-рекреативних активности, омогућавамо им запошљавање, као и приступ информацијама, комуникацијама и апсолутно свим информацијама од значаја. Право на коришћење јавног превоза, као што са малопре рекла, право на коришћење објекта јавне употребе и слободан боравак на јавним површинама.

Заправо, рекла бих да неусвајањем оваквог предлога закона, замислите, њима не би био могућ приступ свим овим деловима које сам навела, а знајући да у Србији живи око 700.000 до 800.000 људи са инвалидитетом, од тога је 12.000 слабовидих особа, и те како би значило за њих доношење оваквог предлога закона. Од оволиког броја, отприлике, 700.000 особа са инвалидитетом, једна половина тих људи је радно способно становништво, становништво између 15 година и 64 године. Само је половина од овог броја који сам навела радно активна.

Ја улажем наду, пре свега у храброст особа са инвалидитетом да ће се усвајањем оваквог предлога закона свакако, бар, удвостручити број радно активних и способних особа. Захваљујем.(Аплауз.)

ПРЕДСЕДАВАЈУЋИ: Захваљујем.

Реч има народни посланик Владица Димитров, а нека се припреми народни посланик Горјана Маринковић.

Изволите.

ВЛАДИЦА ДИМИТРОВ: Хвала. Уважени председавајући, поштовани господине министре, сарадници, даме и господо народни посланици, дакле, говорићу о Закону о кретању уз помоћ пса водича и одмах ћу рећи, као што је и министар два пута поновио, да закон регулише само кретање уз помоћ пса водича, а не и услугу социјалне заштите.

Закон по мени уопште не треба да буде предмет било какве расправе, а поготово не било каквих свађа поводом овога, па не видим, наравно, свађу и треба да будемо практично сложни у овом закону, јер овај закон омогућава просту примену услуге социјалне заштите, а то је кретање уз помоћ пса водича.

Усвојиле су га развијене земље, а од земаља у окружењу напоменућу да га је усвојила Хрватска и Црна Горе и то пре неколико година, а односи се и првенствено је намењен слепим и слабовидим особама које користе псе водиче.

Међутим, оно што бих рекао, а то је, врло битно, да се закон односи на друге субјекте, а то су правна лица која се баве саобраћајем, друмским и железничким, као и речним саобраћајем, затим, правна лица у јавним службама, лица која управљају јавним површинама, приватна лица, на крају крајева, угоститељски објекти, јер су управо то субјекти који морају омогућити несметано кретање лица која се крећу уз помоћ пса водича.

И, да не би било, било каквих забуна, да не би било каквих проблема, мора се рећи да, у суштини, не носе неке економске ефекте у смислу било какве потрошње од стране тих особа, с обзиром на то да у Србији званично нема регистрован пас водич, а незванично према подацима Удружења за слепе и слабовиде особе постоји четири, до пет паса водича.

Што се тиче безбедности, ради се, дакле, о псима који су изузетно селектовани и обучени, и од неких 700 паса који су регистровани у свету, уопште, паса водича, није забележен ниједан облик ни случај агресије или било каквог нежељеног понашања, у суштини, то говорим, да кажем, нашим људима који користе превоз, тако да, и у случају да виде пса не постоји никаква опасност од тих животиња, што се тиче безбедности.

Иако се закон не односи на услугу социјалне заштите, морам да се осврнем на њу, с обзиром на то да је закон наслоњен на ту услугу. Наиме, ми као земља немамо ниједну одгајивачницу паса, нити сертификован центар за обуку паса водича, нити, пак, за обуку тих инструктора. Сматрам да бисмо на неки начин морали да размишљамо о томе.

Иако су услуге социјалне заштите првенствено замишљене да буду финансиране од стране локалних самоуправа, локалне самоуправе немају та средства за финансирање оваквих услуга социјалне заштите, поготово овако ускоспецијализованих услуга које су уз то јако скупе. С обзиром на то да обука само једног пса, инструктора, кошта неких 25.000 евра и, практично је незамисливо да то могу да финансирају локалне самоуправе.

Апеловао бих на Министарство, с обзиром на то да постоје ИПА фондови и прилична сензибилисаност и сензибилност ЕУ да финансира овакве њене пројекте, мислим да треба да се крене са једним пројектом одгајивачнице и обуке паса, а он нема тај широки обухват и то је чињеница. Он ће моћи да обезбеди подршку малом броју слепих и слабовидих особа, али даје тај један врло битан позитиван сигнал да ти људи који су маргинализовани осете да држава брине о њима и сигуран сам да ћете ви, ако не сада, макар у наредном буџету планирати средства управо за један овакав пројекат. Хвала лепо. (Аплауз.)

ПРЕДСЕДАВАЈУЋИ(Игор Бечић): Реч има народна посланица Горјана Маринковић, а нека се припреми народна посланица Невенка Милошевић.

Изволите.

ГОРЈАНА МАРИНКОВИЋ: Поштовани председавајући, поштовани министре господине Вулин, колеге посланици, моје данашње обраћање односи се на Предлог закона о кретању уз помоћ пса водича.

Без тога да понављам већ изречено, од стране претходних колега народних посланика, желим да напоменем да сам сагласна са свим изнетим ставовима, а посебно бих истакла неколико позитивних аспеката које доноси овај закон.

Република Србија први пут доноси закон о кретању уз помоћ пса водича којим се успоставља правни оквир, који даје могућност свим слепим особама, али и другим особама са инвалидитетом да користе услуге пса водича.

Нисам желела да само формално подржим овај закон, већ сам заиста имала потребу да и суштински схватим шта он доноси.

У том смислу, разговарала сам са будућим корисницима ових услуга, а један од њих је и председник Савеза слепих Србије, господин Милан Стошић, коме овим путем захваљујем, јер ми је умногоме помогао да схватим важност доношења овог закона и шта он заиста значи за све особе са инвалидитетом.

Дошли смо до закључка да поред свих бенефита које ће лица са инвалидитетом у Србији остварити, оствариће их и лица са инвалидитетом која дођу из иностранства. У протеклом периоду, гости из иностранства који користе псе водиче нису могли да посећују стручне скупове у Србији, јер наша држава то није могла да им омогући.

Сматрам да је то био велики хендикеп за све нас, првенствено за стручну јавност, јер смо остали ускраћени за многа знања и искуства, управо из ових области.

Применом ових закона, гости корисници услуга пса водича, сада ће моћи слободно да посећују скупове, али ће, такође, имати и прилику да као туристи упознају нашу земљу.

Такође, треба додати и да усвајањем закона о кретању уз помоћ пса водича, представља предуслов за формирање центара за обуку, како корисника услуга, тако и паса водича, што је од изузетног значаја.

Усвајањем овог закона, ми постављамо темеље свим будућим законима из ове области, као што су**:** закон о коришћењу знаковног језика, Закон о организацијама особама са инвалидитетом, Закон о потписивању факсимилом и многе друге законе. Оно што је најбитније и оно што је суштина, по мом мишљењу, јесте да се створе реални услови да што већи број слепих, слабовидих и других особа са инвалидитетом могу да користе услуге пса водича.

Посланици партије Покрета социјалиста у оквиру Посланичке групе СНС подржаће овај закон, јер сматрамо да он даје шансу за бољи, квалитетнији живот свим особама са инвалидитетом, пружа им основна људска права и слободе и даје виши степен социјалне интеграције започет управо усвајањем Закона о раду. Хвала вам на пажњи. (Аплауз.)

ПРЕДСЕДАВАЈУЋИ: Реч има народна посланица Невенка Милошевић, а нека се припреми народна посланица Љиљана Бероња.

Изволите, госпођо Милошевић.

НЕВЕНАМИЛОВШЕВИЋ: Захваљујем. Уважени председавајући, поштовани министре за рад, запошљавање, борачка и социјална питања са сарадницима, уважене колеге народни посланици, грађани Републике Србије, пред нама су данас два важна закона из једне важне области. На овај начин ћемо побољшати законодавну регулативу у овој области.

Морам да истакнем да се поводом закона о кретању уз помоћ пса водича водила јавна расправа. После одржане јавне расправе, Радна група је прикупила све сугестије и предлоге и на основу свега тога донет је и текст Нацрта овог закона и сам Предлог овог закона садржи 15 чланова.

Овом приликом бих да истакнем и ко су били чланови Радне групе. То су били представници Савеза слепих Србије, то су били представници школе за ученике оштећеног вида „Вељко Рамадановић“, затим, Центра за обуку паса, Института за истраживање и документацију радних паса и, наравно, представници Министарства за рад, запошљавање, социјална и борачка питања.

Чули смо у претходној расправи много тога позитивног о овом закону. То значи, вишеструки су циљеви, вишеструки разлози, а сигурна сам, и позитивни ефекти које ће у пракси донети реализација овог закона.

Рекла бих да су то, пре свега, циљеви којима ће се спроводити и сама стратегија и као конвенција о особама и правима, положају особа са инвалидитетом, да је то свакако побољшање кретања особа са инвалидитетом уз помоћ пса водича и то кретање се пре свега односи на јавни превоз, на све јавне установе, објекте, површине и на радни простор. Али, није само то добробит овог закона.

Добробит овог закона и циљеви и ефекти јесу и многоструки, јесу и здравствени, и социолошки, и терапеутски, и рехабилитациони ефекти овог закона. Оно што је добро, јесте да сам пас у дружењу са корисником доноси већу самосталност, већу независност и тај пријатељски однос између њих је врло важан.

Даље, на чему су многи представници већ потенцирали, добробит јесте отклањање многих предрасуда о особама са инвалидитетом и поводом тога само бих да скренем пажњу да се и терминолошки понекад разилазимо и не употребљавају се прави термини за особе са инвалидитетом, односно особе са сметњама у развоју. Није тачно да су то особе са посебним потребама. Њихове су потребе исте или сличне са свим потребама других грађана, али се само начин задовољења тих потреба разликује. Ту су некада физичке баријере или саме предрасуде. Наравно, овим законом ће се и много тога побољшати у овој области.

Добробит овог закона јесте инклузија, а сама инклузија, замена за ту реч јесте укључивање. Укључивање ових особа у све друштвене токове како би се постигла интеграција, али и интеракција са друштвом.

Као што смо чули, број особа са инвалидитетом према подацима Савеза слепих Републике Србије, то је удружење које окупља сва локална удружења у Србији, јесте између 700 и 800 хиљада и оно што је најважније, овим законом ће се побољшати свеукупан положај особа са инвалидитетом.

Само ћу кратко скренути пажњу на положај ових особа у мојој општини, општини Ивањица. Само неколико бројки, неколико примера добре праксе из ове општине.

Од укупно 1.500 корисника услуга социјалне заштите, 500 је особа са инвалидитетом, једна трећина, висок проценат. Особа слабовидих и слепих је 35 до 40. Уважени министре, били сте у Ивањици, посетили сте Центар за социјални рад, један дневни боравак, „Отворена врата“, нажалост, нисте били у посети другом отвореном, бићете, боравку „Сунце“, имали бисте много тога да видите и Сензорну собу, и многе пројекте као што су, рецимо, „Предах“, а оно што мене одушевљава, јер често одлазим, јесте радно васпитање корисника, да они израђују многе предмете за употребу, имају, рецимо, разбој, где израђују употребне предмете и од тога имају и користи.

И само још, пошто бих да скратим своју дискусију, један позитиван пример, то је и Друштво за церебралну парализу из Ивањице, где је тим овог друштва на челу са њиховом председницом, Светланом Главинић, акредитовало један програм за обуку личних пратилаца детета, који се спроводи широм Србије. Само у Београду до сада су обучили 140 личних пратилаца.

Да похвалим акцију која је спроведена „Човек године“ и да у том контексту позовем јавност и медије и све нас да више говоримо о позитивним примерима у Србији, јер их заиста има пуно.

И на крају, чланови СНС и, ја заједно са њима, у дану за гласање, са великим задовољством, подржаћемо оба предлога закона. Хвала на пажњи. (Аплауз.)

ПРЕДСЕДАВАЈУЋИ: Захваљујем.

Реч има министар Александар Вулин. Изволите.

АЛЕКСАНДАР ВУЛИН: Као што знате, ми финансирамо Удружење о коме говорите и свакако да Министарство води рачуна.

Хвала вам за „Човека године“. Сматрам да, уопште, друштво не води довољно рачуна о људима који раде у социјалној заштити, у читавом систему социјалне заштите, од центара до геронто центара или установа за децу свих оних људи који заиста доприносе бољем и праведнијем положају и свих оних којима је то потребно.

„Човек године“ је активност за коју верујемо да ће постати традиционална, да друштво у Србији прихвати и буде захвално за људе које има и који раде у социјалној заштити. То је наш начин да им се ми захвалимо као Министарство, али и да скренемо пажњу читавој јавности колико су то вредни, колико су то честити људи. Знате, ми у систему социјалне заптите имамо укупно запослених неких 9.000 људи. То значи, у центрима за социјални рад око две хиљаде и нешто, остали су у свим осталим институцијама, а водимо рачуна о 700 хиљада корисника. Е па сад, нађите још неку институцију у овој земљи која има такву статистику! Хвала вам што сте то приметили.

ПРЕДСЕДАВАЈУЋИ: Захваљујем, господине министре.

Реч има народна посланица Љиљана Бероња.

ЉИЉАНА БЕРОЊА: Уважени министре, уважени председавајући, поштоване колеге, пред нама је још један од закона који ће мало олакшати положај, кретање и, надасве, функционисање особа са инвалидитетом.

Да одмах на почетку кажем да за овај закон неће бити потребно додатних финансијских средстава, што је нама, такође, врло значајно. Било је довољно само да неко почне да мисли на једну овакву групу особа са инвалидитетом.

До сада је функционисање ових људи зависило у принципу од добре воље послодаваца, од директора јавних установа, од возача у градском саобраћају, од угоститеља, тако да особе које се крећу уз помоћ пса водича никада нису биле сигурне на какав однос ће наићи, јер до сада су ове животиње биле третиране као кућни љубимци, али сада ће добити статус који се регулише законом.

Иако се дефинишу објекти у области културе, спорта, туризма, угоститељства, ипак је најзначајније да слепо и слабовидо лице може неометано да улази у објекте који служе у образовању, у здравству и социјалној заштити, јер, практично, највише потреба имају, баш, у таквим областима.

По први пут се користи термин који омогућава коришћење паса, не само као водича, него и у терапеутске и рехабилитационе сврхе, а колегиница је малопре поменула шта значи „пројекат“ код деце оболеле од аутизма када се користе животиње.

Морамо да признамо да кретање уз пса водича није честа пракса у нашим градовима. Разлог је у томе што у нашој земљи прво не постоји лиценцирано лице или установа која се тиме бави, а набавка тако обучених паса није ни једноставна, а ни јефтина.

И након усвајања овог закона биће потребно време да то заживи код нас. До тада, таква исправа добијена у иностранству, нострификоваће се у нашем министарству надлежном за послове унапређења положаја особа са инвалидитетом.

Закон дефинише не само права већ и обавезе свих учесника на које се односи закон. Особа која се креће уз помоћ пса водича мора да има доказ да је прошла обуку, а, такође, и пас мора да има доказ да је прошао обуку, мора бити прописно обележен, а и инструктор мора бити лиценциран, и то не неком обичном потврдом, него да та потврда има све карактеристике једне овлашћене установе. Инструктор има сва права само у фази док се пас обучава за своју функцију и тада има слободан приступ свим објектима у јавној употреби. Биће кажњиво ако се пас користи ван трајања обуке. И, наравно, у догледно време стећи ће се сви услови за обуку оваквих паса и у Србији.

Који су разлози за доношење овог закона? Прво, реализација циљева предвиђених Конвенцијом о правима особа са инвалидитетом, то је Европска стратегија од 2010. до 2020. године „Европа без баријера“. Друго, омогућавање особама са инвалидитетом лакше кретање у свим просторима, што ће омогућити једну потпуну инклузију особа са инвалидитетом у све сегменте друштва.

Ако се узме у обзир да у Републици Србији живи између 700 и 800 хиљада особа са инвалидитетом, од тога 330 хиљада узраста од 15 до 64 године, а од којих је 168 активно, мора се пажња посветити свим чиниоцима који могу ову категорију што више да приближе активним токовима друштва, односно да им се омогући једна већа социјална укљученост и, надасве, омогући да сами себи зараде плате, а не да зависе од породице и од заједнице.

Конкретно, према подацима Савеза слепих Србије, код нас има 12 хиљада чланова, од тога 9.000 слепих и око 3.000 слабовидих. Али, новина је баш у томе што и друга инвалидна лица могу да користе ове могућности, било у терапеутске, било у рехабилитационе сврхе.

Већина европских земаља је већ донела овакав закон и земље у окружењу, Хрватска и Црна Гора.

Олакшавајуће околности које су обухваћене овим законом јесу то што и Закон о планирању и изградњи већ регулише начин градње за јавну и пословну намену, где се олакшава приступ, кретање, боравак и рад особама са инвалидитетом, деци и старијој популацији, што значи да ће се већ у току саме градње водити рачуна о овој категорији.

Радна група која је радила на овом предлогу формирана је од представника Савеза слепих Србије, Школе за ученике оштећеног вида „Вељко Рамадановић“, Центра за обуку паса, Института за истраживање и документацију радних паса, Министарства за рад, запошљавање, борачка и социјална питања, а које је било у контакту са великим бројем Удружења особа са инвалидитетом, то значи, једна велика и опсежна акција.

Имајући у виду предрасуде или страх у вези присуства паса у неком ограниченом простору, јавној површини, здравственим установама, угоститељским објектима, намеће се овде обавеза и велика улога коју би медији могли да имају у даљој кампањи. Не смемо да занемаримо чак и предрасуде које појединци имају, чак, не само према животињама, него и према особама са инвалидитетом.

Неким другим подзаконским актом видећемо како ће се решити присуство паса у неким врло сензибилним површинама, као што су инфективне клинике, као што су породилишта.

Дат је довољно дугачак рок да се свеобухватним активностима упознају све стране, то значи, за шест месеци, а ево, могу да кажем да смо ми данас на Одбору за рад већ кренули са предлогом закона о употреби знаковног језика за глувонема лица, тако да ће и ова категорија врло брзо бити обухваћена.

На крају, само да похвалим Споразум између Владе Републике Србије и Владе Републике Француске о социјалној сигурности, као плод жеље обе државе да се освежи досадашњи Споразум који је стар око 65 година, јер је Споразум, практично, сада усклађен са стандардима ЕУ, а односи се и на све сфере, и социјалног и здравственог осигурања, а то подразумева и једнак третман обе земље уговорнице. Захваљујем. (Аплауз.)

ПРЕДСЕДАВАЈУЋИ: Захваљујем.

Реч има народни посланик проф. др Јанко Веселиновић.

ЈАНКО ВЕСЕЛИНОВИЋ: Хвала. Наша посланичка група је добро изанализирала овај закон и наша општа оцена је да он може бити један корак ка побољшању положаја слепих и слабовидих лица, али да он није довољан услов да та лица живе боље и да живе животом достојанственом човеку у 21. веку.

Наиме, позитивно је то што ће слепа и слабовида лица имати могућност да уз помоћ пса водича могу лакше да функционишу, обављају свакодневне послове, одлазе у продавницу, на посао, у ресторан, али је, по нама, то недовољно, зато што та лица немају довољну бригу државе о неким њиховим другим социјалним потребама. То су најчешће лица која немају довољно средстава за свакодневни живот, за основне егзистенцијалне потребе, мислим и на храну, и да плате и стан и грејање, а то су обично лица на ивици социјалне угрожености или су социјално угрожена. Многима од њих су пси водичи недоступни, недоступни су им из финансијских разлога, зато што не могу да задовоље ни основне потребе.

С друге стране, генерално брига за инвалидна лица и социјално угрожена лица у нашој земљи је, вероватно, на најнижем нивоу од вишестраначја у Србији. Ових дана, не знам да ли је министар са тим упознат, пошто се он бави свим, осим својим послом, без посла ће остати 248 радника НИС-а и према документацији, коју имам овде у прилогу, међу њима је 49 инвалидних лица, господине Вулин. То значи, 49 инвалидних лица је на списку за отпуштање у НИС-у у наредном периоду, према програму који се зове – „Решавање питања вишка запослених“, по Одлуци од 26. 01. 2015. године.

И, питам вас, господине министре, да није мало цинично када дођете у Скупштину са законом о псима водичима који служе инвалидним лицима, лицима без вида или са ослабљеним видом, а у исто време се одвија процес отпуштања према Закону о раду, који сте ви донели, инвалидних лица, из једне компаније која послује профитабилно?!

Замислите, шта се, тек, дешава са компанијама које су у лошем финансијском стању. Можда је то вама смешно, господине Вулине, али ви сте данас о овом закону причали минут и 59 секунди. (У сали посланици причају наглас.) Много сте ангажованији када треба да браните лик господине Вучића, него када треба да образложите шта овај закон …

Председавајући: Господине Веселиновићу, молим вас, вратите се на тему.

ЈАНКО ВЕСЕЛИНОВИЋ: Ја сам врло на теми, господине Бечићу.

Председавајући: Нисте. Немојте да критикујете министра. Вратите се на тему и говорите о теми дневног реда.

ЈАНКО ВЕСЕЛИНОВИЋ: Господин Вулин је говорио мање од два минута о теми која је данас на дневном реду. То поредим са његовим брањењем лика и дела господина Вучића, што није ... (искључен микрофон) у опису његовог посла.

ПРЕДСЕДАВАЈУЋИ: Господине Веселиновићу, молим вас, вратите се на тему.

Јанко Веселиновић: Шта је тема? Да ли ви знате како се зове закон?

ПРЕДСЕДАВАЈУЋИ: Тему... Знате шта је тема дневног реда, говорите... Господине Веселиновићу. Захваљујем.

Реч има народна посланица Александра Јерков.

Да ли желите да завршите, молим вас? Да ли желите да завршите? (Да.)

Изволите.

ЈАНКО ВЕСЕЛИНОВИЋ: Господине Бечићу, ви немате пословничку могућност да ми одузмете реч!

ПРЕДСЕДАВАЈУЋИ: Господине Веселиновићу, имам, да вам изрекнем опомену, али то нисам желео, зато сам и хтео да пређем на другог говорника. Ако желите да завршите о теми дневног реда, о закону који је на дневном реду, Предлогу закона о кретању уз помоћ пса водича …

ЈАНКО ВЕСЕЛИНОВИЋ: Ниједног момента нисам био ван теме, али покушаћу, покушаћу …

ПРЕДСЕДАВАЈУЋИ: Јесте, господине Веселиновићу, покушали сте да тумачите да ли неко има право да говори пола сата, двадесет минута, два минута, да ли неко има право некога да помиње или не помиње, да ли има право да излаже на начин на који жели да излаже своју дискусију. То значи, све сте радили, само нисте говорили о дневном реду.

ЈАНКО ВЕСЕЛИНОВИЋ: Дакле, слепа и слабовида лица, која добијају овим законом могућност да имају помоћ пса водича, неће моћи да искористе ту своју могућност. Дакле, мимо закона потребно је створити и друге услове.

Господин Карић је говорио о делу тих услова. Када слабовидо лице или слепо лице у Новом Саду изађе са псом водичем на улицу, њега и његовог пса водича нападну пси луталице, о којима град Нови Сад не води рачуна. И, господине Вулине, ви о томе нисте водили рачуна... (У сали се наглас смеју неки посланици.) Можда је то вама смешно, али то је истина, туробна истина. Туробна истина, господине Вулине, живота у Србији 2015. године.

Дакле, нисте предвидели могућност да слабовида лица имају могућност да се крећу … (У сали се и даље чује гласан смех, а председавајући звони и тако опомиње посланике да се умире.)

Хоћете ли да кажете и мени шта сте рекли господину Бечићу, али када добијете реч, јел' тако? А пре тога...

ПРЕДСЕДАВАЈУЋИ: Господине Веселиновићу, немојте да се обраћате... Господине Веселиновићу...

ЈАНКО ВЕСЕЛИНОВИЋ: Молим?

ПРЕДСЕДАВАЈУЋИ: ... завршите излагање, да господин министар, који се јавио за дискусију, може да вам одговори.

ЈАНКО ВЕСЕЛИНОВИЋ: Али ви нисте омогућили...

ПРЕДСЕДАВАЈУЋИ: Молим вас, немојте да реплицирате са министром из клупе.

ЈАНКО ВЕСЕЛИНОВИЋ: Ви мени нисте омогућили да говорим, господине Бечићу. ( У сали и даље гласан смех.)

ПРЕДСЕДАВАЈУЋИ: Како вам нисам омогућио? Ви управо говорите, имате укључен микрофон.

ЈАНКО ВЕСЕЛИНОВИЋ: Молим вас да опоменете господина који се дави од смеха, у последњој клупи, пошто ме онемогућава да говорим.

ПРЕДСЕДАВАЈУЋИ: Господине у последњој клупи, који се давите од смеха, молим вас да се више не смејете.

ЈАНКО ВЕСЕЛИНОВИЋ: То је господин Бабић, господин Бабић, тачније …

ПРЕДСЕДАВАЈУЋИ: Господине Бабићу, немојте да се смејете, молим вас.

ЈАНКО ВЕСЕЛИНОВИЋ: ... коме не треба пас водич, али коме треба упутство о лепом понашању.

ПРЕДСЕДАВАЈУЋИ: Молим народне посланике, то утиче, да се не смеју док говори господин Веселиновић, молим вас.

ЈАНКО ВЕСЕЛИНОВИЋ: Посланицима СНС је смешно када се прича о социјално угроженим лицима, о лицима која немају основне услове за живот, о инвалидним лицима, лицима без вида. Господину Бабићу је смешно када причам о лицима без вида, а која немају могућност да изађу на улицу, која немају могућност да имају пса водича и која немају могућност, чак, да прехране своју породицу, зато што је господин Бабић изгласао прво Закон о раду којим је укинут минули рад и смањио приходе слабовидим лицима, па је изгласао Закон о смањењу плата и пензија, па је тиме додатно смањио приходе слабовидим лицима и данас овај закон, који долази, рекао сам на почетку, јесте формално-правно закон који даје могућност тим лицима да имају псе водиче и да у оквиру неких стандарда, који постоје и у другим модерним земљама, користе те псе водиче. Међутим, ми нисмо модерна земља, нити смо држава која на други начин омогућава да та лица живе нормално. И то је оно што сам помињао, локална самоуправа, вероватно није много боље стање ни у Београду, ни у Врању, ни у Нишу, нити тамо слабовида лица живе боље него што живе у Новом Саду.

И због тога сам сматрао да је требало ову дискусију узети као опис реалног стања, господине Вулине, и врло пажљиво забележити оно што сам рекао, не због мене, него због лица о којима сам говорио, господине Вулине, уместо што сте се смејали на помињање чињенице да слабовида лица не могу да изађу из свог стана. Хвала.

ПРЕДСЕДНИК: Није се јавио министар.

(Потпредседник Игор Бечић: Јесте, јавио се, само се искључило ово.)

ПРЕДСЕДНИК: Аха. Изволите.

АЛЕКСАНДАР ВУЛИН: Ето, питао сам се када ћемо престати да расправљамо о закону? И добио сам одговор. Питао сам се када ће провалити политиканство? И добио сам одговор. Питао сам се када ћемо престати да расправљамо о закону који има 15 чланова, врло је јасан, апсолутно стручан, неупитан у сваком погледу, и када ћемо почети да се бавимо дневном политиком? Добио сам одговор.

Признајем, нисам очекивао да ће провалити и мржња. Нисам очекивао да ће провалити и оволики бес. Нисам очекивао да ће бити нападано ако ја браним председника своје владе и председника своје коалиције. Врло занимљиво. Ако бих ја сада рекао неколико речи мог најдубљег поштовања према неким другим председницима, вероватно би посланици који су гласали за њих аплаудирали, говорећи да је јако добро говорити лоше о њима. Само Вучића не смете да браните. Да ли је тако? Само његову породицу не смете да заштитите, па када неће нико други, када неће Заштитник грађана да штити његово дете, ја ћу, и то није за критику.

Но, вратимо се закону, уколико закон уопште занима неке од уважених народних посланика.

Ако овај закон има смисла, а сами сте рекли да ћете гласати за њега, могли сте да га донесете у 12 година сопствене власти. На памет вам није пало! Ми смо га донели, ми га доносимо. Могли сте да донесете закон, рецимо, о знаковној употреби језика. На памет вам није пало да га донесете! Ми ћемо га донети после осам месеци. Ви га нисте донели после 12 година, али не, ви бринете. Као што видите, ми бринемо. Могли сте да донесете закон о удружењима особа са инвалидитетом, али на памет вам није пало, а ми ћемо га донети за годину дана од нашег бављења овим министарством! Да, ми бринемо. Ниједно социјално давање у овој земљи није умањено, па ни инвалидско! Да, ми бринемо, ни једно једино!

Када помињете Закон о раду, у одредбама тог закона о раду, против кога сте тако жестоко, а колико чујем, када се видите са страним амбасадорима и неким другим представницима ЕУ, хвалите тај закон и кажете да је неко ипак морао да га донесе, али овде за дневну политику ћете се играти како мислите да треба да се играте, дакле, по одредбама тог закона по први пут особа са инвалидитетом која постаје технолошки вишак има право на отпремнину, а до сада није имала …

(Јанко Веселиновић: НИС?)

… и НИС. По одредбама закона који сте ви донели особа са инвалидитетом коју отпустите као технолошки вишак, из НИС-а, није имала право на отпремнину, а сада има право на отпремнину.

Ја бих волео да могу да заштитим сваку особу са инвалидитетом и сваког радника од губитка посла, не могу. Али, ово што могу, могу. Заштитили смо особе са инвалидитетом, бар тиме што имају отпремнину. По вашем закону није било отпремнине, и нисмо Уговор са НИС-ом правили ми, већ ви. Дакле, ако већ и о томе треба да говоримо, што се тиче особа са инвалидитетом само за ову годину предвидели смо 500 милиона динара за подстицаје у њиховом запошљавању, смо прошле године запослили смо, можда нисте били ту па нисте чули, 4123 лица, особа са инвалидитетом које су биле на евиденцији Националне службе за запошљавање, од укупно 21 хиљаде колико их отприлике има на евиденцији Националне службе за запошљавање. Дакле, и те како бринемо.

А када већ причате и о стварима које очигледно не познајете и не разумете се у њих, па је тако најлакше критиковати друге, онда бисте морали да прошетате мало, рецимо, по предузећима за професионалну рехабилитацију, такозваним, заштитним радионицама, „десови“, како их ми обично знамо, па бисте видели колико смо успели да уложимо и чак смо их заштитили од принудне приватизације, јер за њих важе посебна правила. Али, наравно да вас то не занима, не звучи добро, није политично, то вас не занима, недовољан, ваљда, број бирача, а посебно када власт и те како води рачуна о њима. Жао ми је што овај закон, овај добар закон, ево, служи за политиканство. Жао ми је, што служи за то да се безусловно напада један човек, да се напада једна политика, да се напада једна влада, да се праве врло, врло натегнута поређења. Тешко је овај закон увести у домен дневне политике. Тешко је!

Овај закон су писала удружења особа са инвалидитетом. Овај закон је писало Удружење слепих и слабовидих. Наравно да вас то не занима. Да вас то занима ви бисте се тиме бавили. Али, то вас не занима, у реду. Ви имате свако право, ја то право поштујем, да као народни посланик говорите овде шта год мислите да треба да говорите. Надам се да ће вам то помоћи у политичкој каријери у прикупљању гласова, али, да знате, овај Закон то не заслужује.

Питао сам се, када ћемо престати да се бавимо Законом и почети да се бавимо дневном политиком. Одговор сам добио, али ову количину мржње и острашћености нисам очекивао. (Аплауз.)

ПРЕДСЕДНИК: Желите реплику?

Ви нисте споменути. Искочили сте из теме, то сам пратила, причали сте о свему осим о Закону. Ваше излагање није било о тачки дневног реда. Помно сам пратила и да сам била на месту председавајућег ја бих реаговала. Он је био максимално толерантан. Овакав закон није заслужио расправу мимо дневног реда, нити људи на који се односи. Оно је било карикирање. Карикирање!

Не нећу вам дати реплику, зато што можете по Пословнику, изволите, мораће те се држати Пословника. Изволите сада.

ЈАНКО ВЕСЕЛИНОВИЋ: Члан 106. и 107. Пословника Народне скупштине Републике Србије, председнице Народне скупштине Републике Србије, повредили сте Пословник, зато што нисте опоменули представника Владе, министра Вулина, јер је два или три пута изговорио реч, да је у мом излагању било мржње.

Дакле, у мом излагању није било никакве мржње, ни трунка мржње. У свом излагању сам само образлагао контекст у коме се овај закон доноси. Осим тога, нисам имао суштинских примедби на сам закон, већ на контекст и знам да су у доношењу овог закона и писања учествовала удружења слепих и слабовидих, јер сам читао целу анализу припреме тог закона и одредби које су биле предлог и нису ушле или су накнадно ушле у тај закон.

У нашој посланичкој групи, сви детаљно читају закон, а то што представници власти у истини препознају мржњу, то је њихов проблем, али није ваше, председнице, да чак дајете оцену мог излагања. Моје излагање било фокусирано на тему дневног реда, а то су слабовида и слепа лица која добијају једну могућност, али им је у међувремену одузета свака друга могућност да пристојно, достојанствено живе. И у том контексту сам говорио.

Дакле, један закон има свој друштвени контекст. Ви бисте као правник то требало да знате. Он се не доноси ван времена и простора. Он треба да се примењује на конкретне људе који немају да једу, а имаће псе водиче.

ПРЕДСЕДНИК: Захваљујем.

Сада ћу вам одговорити о повреди Пословника.

ЈАНКО ВЕСЕЛИНОВИЋ: Надам се да сам вам објаснио...

ПРЕДСЕДНИК: Све сте ми објаснили и ја савршено разумем.

ЈАНКО ВЕСЕЛИНОВИЋ: Надам се да сам вам објаснио због чега сте повредили Пословник.

ПРЕДСЕДНИК: Говорили сте 12 секунди дуже, па сте повредили правило Пословника, ако ћемо тако да разговарамо.

Члан 106. потпуно сте промашили тему и мислим да сте без везе, овај, навели члан...

(Јанко Веселиновић: Не можете рећи – без везе.)

Немојте ми добацивати!

(Јанко Веселиновић: Није говорио о теми. Ви сте без везе...)

Ето, мислим, шта да вам кажем. Ово гледа јавност, ви можете да добацујете, а ја не смем да кажем једну српску реч – без везе је српска реч.

Члан 106, само ...

(Јанко Веселиновић: Ви сте без везе.)

Прихватам да сам ја без везе, апсолутно. Тако је.

Али, ја прихватам, за разлику од вас, не скачем, не вређам, нећу вам добацивати. Ја прихватам да ми посланици кажу шта год сматрају да треба у име својих бирача, да кажу у име грађана Србије, пошто Ви нисте овде Јанко Веселиновић, него сте посланик одређеног броја грађана Србије.

Тако да схватам да сте у име ваших гласача рекли да сам без везе и слажем се.

(Јанко Веселиновић: Ви сте мени рекли да сам без везе.)

Слажем се скроз, ја сам у име својих гласача.

То значи, говорник може да говори само о тачки дневног реда о којој се води претрес. У вашем образложењу нисте говорили о томе. Не знам на ког сте говорника мислили.

Члан 106 – „нико не може да прекида говорника“. Нико га није прекидао. Ви сте рекли да сам ја повредила Пословник. Осим председника Народне скупштине, нисам вас прекидала. Нисам ни била у сали. (У току дискусије посланика Јанка Веселиновића променио се председавајући, Игор Бечић је дао реч посланику, а наставила је да председава седници председник Скупштине Маја Гојковић.) „За време говора народних посланик или других учесника у претресу, није дозвољено добацивање, односно ометање говорника на други начин, као и сваки други поступак који угрожава слободу говора.“ Ни то није учињено.

Моја констатација је да сте се јавили и рекли члан 106. само да бисте рекли нешто, стоји.

(Јанко Веселиновић: Рекао сам и члан 107.)

Добро, и 107. и сада ћете навести још неколико. Није проблем, није повређен уопште Пословник. По члановима које сте ви навели није повређен Пословник.

И даље стојим код своје констатације да сте желели само да добијете реч. Моје је право да дајем констатације.

А, наравно, гласањем и надам се да ћете присуствовати том гласању, молила бих и све посланике који изричу повреде Пословника и да присуствују гласању, а не да кажњавају остале посланике да морају да гласају за нешто што нису ни тражили. Да. Захваљујем, и вама и осталим посланицима, то значи, да олако не траже гласање, јер онда кажњавају остале посланике који ту седе вредно и схватају да је важан и процес гласања, а не само процес говора у овом парламенту. Захваљујем вам.

Зоран Бабић, надам се да се слажете да има право на реплику.

(Јанко Веселиновић: Нисте ме питали да ли желим да се гласа о повреди Пословника?)

Јесам, рекли сте, конклудентном радњом, климањем главе и добацивањем схватила сам да ћемо гласати.

(Јанко Веселиновић: Нећу конкудентном радњом да…)

Мењате мишљење? Мењате мишљење или...?

Да. Захваљујем.

Изволите.

Пошто нисам расположена да се шалимо, тема је врло озбиљна, поготово, као што видите, носим наочаре, врло озбиљно схватам ову тему.

Реч има народни посланик Зоран Бабић, реплика.

ЗОРАН БАБИЋ: Захваљујем, госпођо председнице, и надам се да ћете ових пола минуте које је изгубљено, нажалост, због полемике са господином Веселиновићем, надокнадити. Јављам се по личном помињању, а моја уважена колегиница Весна Ракоњац ће се јавити као представник Посланичке групе СНС.

Рече малопре један колега и оптужи и тако баци једну салву и грудву мржње према Влади, према вама господине министре, да сте цинични и да је неко циничан.

Мислим да ће ово ући у уџбенике као дефиниција цинизма. Када неко ко је за само четири године власти, као што је то радио господин Веселиновић, оставио без посла 400.000 људи. (Чује се у сали неко добацује: Аууу..!) Када је неко када је преузео власт у Србији 2008. године затекао 13% незапослених (у сали се и деље чује – ауу...), а 2012. године, када је вољом грађана Републике Србије та политика била кажњена, вратио са 26% незапослених, може и сме да дигне главу и да дигне глас за радника и за запосленог.

Неко ко је, као господин Веселиновић, са његовим лидером, са Борисом Тадићем, обећао 200 хиљада радних места сме да прича о запосленима и запослењу, и брањењу радника у Србији! Због ставова које је малопре изнео, чак и колеге који седе иза њега, а гледао сам, били су посрамоћени те количине мржње која је изнета без икакве аргументације. (Чује се у сали неко додаје: Тако је!)

Цинизам је, господо, када продате и саставите уговор и преговарате око продаје НИС-а, а онда кажете – а, зашто се такве и такве ствари раде? Па, раде се, господине Веселиновићу, зато што сте ви омогућили да се раде! Ви нисте заштитили! Вама је био битан тада само тај уговор, као и ССП, као и многе друге ствари, само да бисте се похвалили пред грађанима Србије, да бисте их представили онаквим какви нису!

Сада је време да изађете и да устанете и да …

(Председник: Време.)

…кажете – лоше смо радили, лоше смо преговарали, дајемо подршку људима који умеју боље, који имају храбрости и да направе Закон о раду, за који смо добили подршку...

Председник: Време, урачунала сам вам 40 секунди.

… не само међународне заједнице, већ и домаће јавности и запослених.. Е, то је време, а не овакве ствари које радите! (Аплауз)

ПРЕДСЕДНИК: Хвала. Хвала.

Реч има др. Јанко Веселиновић.

ЈАНКО ВЕСЕЛИНОВИЋ: Па, ја не желим да држим запаљиве говоре и у недостатку аргументације да вичем као господин Бабић. Ни он сам не верује у то што је изрекао. Видео сам да је колеге иза њега био срам и тако су се осећали док сте ви говорили, господине Бабићу. (У сали галама и бука.) Стидели су се ваших речи, зато што знају, зато што знају да је за време власти Бориса Тадића радницима плата расла. Плате су расле. Пензије су за време власти Бориса Тадића, те тако опаке власти, расле, и пензионери су могли од својих пензија да живе, господине Бабићу, у односу на пензије садашњих пензионера од којих не могу да саставе крај са крајем. Душу сте им одузели.

И ви говорите о неком прошлом времену! И ви говорите о томе да сте ви учинили нешто за грађане Србије! Сем обећања председника Владе, господина Вучића, нисте учинили ништа. Нула! Дакле, нула у свим сегментима, и запошљавања и привлачења страних инвестиција. Расту само дугови, расте само задужење које је веће него икад, расту обавезе државе према страним улагачима.

И у сваком случају, то што поједини посланици за време вашег иизлагања испуштају неке крике који су више склони пећинским …

Председник: Посланиче, нећу дозволити да вређате.

ЈАНКО ВЕСЕЛИНОВИЋ: А, јел' ви не чујете то, председнице?

Председник: Не, ја чујем да сте рекли да посланици пуштају крике, неукусно је.

ЈАНКО ВЕСЕЛИНОВИЋ: А, јел' ви то не чујете?

Председник: Неукусно је. Ја чујем шта се ви рекли.

ЈАНКО ВЕСЕЛИНОВИЋ: А да ли ви чујете то?

Председник: Чула бих да је било крика.

Посланиче, стварно, молим вас као професора, доктора...

ЈАНКО ВЕСЕЛИНОВИЋ: А, јел' ви нисте чули то?

Председник: ... да обратите пажњу на то да не бацамо љагу на читав парламент.

ЈАНКО ВЕСЕЛИНОВИЋ: Они бацају љагу. Па они бацају љагу!

Председник: Нећу дозволити да злоупотребљавате речи за посланике да кричу! Нећу дозволити!

ЈАНКО ВЕСЕЛИНОВИЋ: А, јел' то није био случај?

Председник: Идите, молим вас, напишите жалбу да немате овде могућности да критикујете Владу. Одмах, сада, конференцију за штампу. Али, дозволити нећу да се овај парламент претвори у овакво нешто. (Аплауз)

Ви сте професор, ви сте из Новог Сада, молим вас да достојанствено критикујете колеге, а не крици. А, не крици. Нећу дозволити.

ЈАНКО ВЕСЕЛИНОВИЋ: Ви сте адвокат, ви сте из Новог сада… (Искључен микрофон.)

ПРЕДСЕДНИК: Посланиче, од вас је кренула ружна атмосфера у овом парламенту и престало је да се говори о врло важном закону за одређену категорију становништва. Направили сте хаос и ја то нећу дозволити. Ја то нећу дозволити! Имате права да изазивате реплике, али немате права да вређате. И, једноставно, ја вам препоручујем да одржите конференцију за штампу, ако треба и да се жалите тамо где се увек жалите. Не дозвољавам.

ЈАНКО ВЕСЕЛИНОВИЋ: Ви мене, председавајућа, не можете упућивати... ( Искључен микрофон, а посланик говори и даље.) ... да држим конференцију за штампу.

ПРЕДСЕДНИК: Реч им др Весна Ракоњац. Изволите.

Имали сте право на реплику још пре пола сата. Изволите.

ВЕСНА РАКОЊАЦ: Јављам се као овлашћена. Хвала, председнице.

Уважени министре, поштовани представници Министарства, мене је веома срамота и јако сам тужна зарад оних људи који имају такав хендикеп да не могу самостално да изађу на улицу, да не могу да посећују школе, да не могу да остваре своја права у било ком сегменту живота. Једним добрим, добрим кораком, добрим почетком кренули смо да им омогућимо да могу да остваре своја права.

Зарад оне дивне дечице која су слабовида или слепа, а чији родитељи морају да их воде и одводе из школа и овај закон може да им помогне да са кућним љубимцем, са пријатељем, остваре своје право и неки свој таленат, рецимо, музички, а да не оптерете родитеља и да тај родитељ може да обавља своју радну дужност. Срамота ме је и због њих јер смо једним флагрантним кршењем и карикирањем доброг закона дошли у ову ситуацију.

Што се тиче Закона о раду, Закон о раду је добио све похвале и били смо присутни када сте једва дочекали погрешну информацију да на најружнији начин коментаришете Закон о раду, а ја ћу да вам дам један пример зашто је минули рад овако дефинисан у новом закону о раду, а дешавао се у време од 2000. до 2012. године. Радник једне фирме која је била фирма у пропадању у наговештају, лепо при крају свог радног века…

Председник: Време. Два минута. Завршите реченицу, молим вас.

ВЕСНА РАКОЊАЦ: … узме отпремнину, запосли се у другој радној организацији, наново, након две године, поново узме отпремнину на пуни радни стаж. Са две отпремнине…

Председник: Захваљујем посланице.

ВЕСНА РАКОЊАЦ: Морам да завршим реченицу... оде у пензију, а онда га та фирма хонорарно ангажује да ради привремене и повремене послове. Зато је овај закон такав. (Аплауз.)

ПРЕДСЕДНИК: Хвала.

Реч има Зоран Бабић, реплика.

ЗОРАН БАБИЋ: Мислио сам, госпођо председнице, да подсетим и српску јавност и све колегинице и колеге овде за сва изневерена обећања и за 200 хиљада радних места обећаних, а неиспуњених, и за 400 хиљада људи који су остали без посла, без будућности, а то је званична статистика, није навијачка страст, којом је, онако, освојен претходни говорник.

Мислио сам и да подсетим и на оних хиљаду евра само да би Борис Тадић победио на председничким изборима. Мислио сам да подсетим и на разна обећања до 2012. године, да ћемо постати и чланица ЕУ, па на том путу нисмо одмакли. Мислио сам да подсетим све вас да је до 2012. године стрмоглаво растао јавни дуг Србије, да је од оног незарађеног, већ позајмљеног, оптерећујући будуће генерације, повећавано нешто фиктивно само да би се добили избори.

Мислио сам и да подсетим да сте 2012. године у буџету оставили, тако бринући за пензионере и запослене у јавном сектору, буџет ликвидан само 15 дана, само за пола пензије, већ гурнут дебело и дубоко у банкрот. Мислио сам, али не желим, јер је мало два минута, мало је једна цела седница да говорим о свим недаћама, о свим неправилностима и о свим злоделима које је бивши режим оставио грађанима Републике Србије.

Ја ћу ова два минута искористити или колико ми је секунди остало да од онога ко мрзи и од онога ко вређа никада не могу очекивати извињење, али ћу ја овај пут устати и у име тога који мрзи, који вређа, који каже да колеге испуштају крике, а не говор, да се извиним...

(Председник: Време.)

... и колегиницама и колегама и вама, али и српској јавности зато што је морала да присуствује и слуша ове салве увреда и салве мржње. (Аплауз.)

ПРЕДСЕДНИК: Хвала. Време.

Има реч мр Александра Јерков. Изволите.

АЛЕКСАНДРА ЈЕРКОВ: Захваљујем, госпођо председнице. Ја сам по редоследу говорника, јелда? На ту реч мислите, што сам по списку говорника? Хвала.

Господин Душан Милисављевић је већ изнео неке од замерки, односно нису то замерке, то су просто неки предлози за побољшање текста закона које смо добили од Удружења слепих и слабовидих Србије „Бели штап“ и појединаца у организацији окупљених око њиховог савеза. Иначе, ради се о Удружењу које се бави тиме већ десетинама годин,а и ово заиста треба схватити као закон који се тиче унапређења људских права. Сваки пут када говоримо о људским правима, сваки пут када говоримо о положају особа са инвалидитетом треба да разумемо то да је то посао који никада није завршен. То је мета која се стално покреће и никада нећемо доћи до неког решења за које ћемо рећи – е, то је то, посао је готов, јер то јесте једна област у којој увек има места за побољшање. И, исто тако треба схватити и предлоге које ћемо ми изнети, а који нису дошли од нас, него од људи који су се тиме бавили.

Ви сте, господине министре, господину Милисављевићу одговорили да је то удружење било на задовољавајући начин укључено у израду овог закона. Они сматрају да то није био случај. Чак се жале, не само на то што нису били укључени у Радну групу, не само они него и други експерти који се тиме баве, него се чак жале и на то да је јавна расправа, рецимо, у Београду одржана у простору који потпуно није био доступан особама са инвалидитетом и они нису чак могли ни да присуствују тој јавној расправи, што је неколицину њихових чланова и представника спречило да учествују у тој јавној расправи. Вероватно мислите да су били укључени у израду овог закона, баш као што су синдикати били укључени у израду Закона о раду, тако да је код вас то доста релативно шта значи да је неко био укључен у израду закона.

Све те примедбе које они имају и предлози које смо ми и преточили у амандмане иду у једном правцу, а то је, да све одредбе закона морају да буду боље прецизиране. Оно што је једна њихова велика замерка и наш предлог, ми нисмо видели мишљење Владе о амандманима, па би било згодно да нам кажете због чега је то одбијено, јесте што се не поштује адекватно регулисање услуге подршке пса водича и пса асистента. Они заправо предлажу да се та два појма раздвоје, да се третирају као две одвојене ствари и да се то учини узимајући у обзир достигнуте међународне и европске стандарде у пружању ових услуга са инвалидитетом.

Они сматрају да је потребно разликовати појмове пса водича, односно „guide dog“ у том међународном законодавству, од других врста паса који пружају подршку, асистенцију особама са инвалидитетом, као што су „hiring dogs“, то су пси за подршку глувим и наглувим особа, „service dogs“, то су пси за подршку особама са различитим врстама узрока инвалидности и различите врсте радњи и подршку, односно особама са физичким инвалидитетом, укључујући пре свега особе кориснике колица, затим, особе са менталним и интелектуалним инвалидитетом, укључујући аутизам, затим особе које имају шећерну болест, хроничну епилепсију и слично. У том смислу и број корисника нових услуга потребно је довољно широко поставити како би се спречио неравноправан третман особа са наведеним потешкоћама. Мислим да је било корисно саслушати то што су они рекли. То су ипак људи који се баве том материјом десетинама година, који, у крајњем, окупљају људе, који се и суочавају са тим проблемима и мислим да није јасно због чега се такав један предлог није уважио.

Осим на јавну расправу, за коју сматрају да није била довољно инклузивна, они се жале и на то што Предлогом закона нису поштовани међународни и европски стандарди који се односе на псе водиче и псе асистенте, помагаче, као и инструктори за мобилност, с обзиром на то да је то исто материја која је дефинисана у међународном законодавству када је ова област у питању, а овим нашим законом није. Затим, они су сматрали да је у јавну расправу, осим њих, требало укључити и међународне експерте земаља чланица ЕУ, које су, ипак, одмакле доста, доста даље него што то овај закон добацује. Сматрали су да је неопходно законом јасно и образложено дефинисати неколико важних питања, процеса и потребних услова за спровођење обуке паса водича и помагача, као и обуку особа корисника и паса и неопходну припрему за тај процес. То је обука самосталног кретања слепих и слабовидих особа, када се ради о услузи пса водича.

Такође, сматрали су да је неопходно законом јасно и образложено дефинисати из којих средстава се планира развој услуге – подршка пса водича и пса помагача и за које ће се тачно намене користити, као и да се за развој ове услуге резервише неопходни минимум средстава у процентуалном износу у односу на буџетска средства намењена за програм у области унапређења положаја особа са инвалидитетом, с обзиром на то, већ је неколико колега говорило о томе, да је то услуга која, ипак, изискује одређена финансијска средства.

Затим, неопходно је усклађивање текста закона са стандардима и дефиницијом из Конвенције УН о правима особа са инвалидитетом и са међународним стандардима људских права, односно дефиницијом инвалидитета и особа са инвалидитетом. Замерају и то што се оваквим текстом предлога закона не спроводи Стратегија о унапређењу положаја особа са инвалидитетом од 2007. до 2015. године, иако ова област није адекватно на општи начин регулисана, нити прецизирана и дефинисана Стратегијом и актуелним Акционим планом за њено спровођење од 2013. до 2015. године. Ово није сметња да се закон усвоји у оваквим стратешким оквирима, али је неопходно да се закон пише у контексту започињања процеса и даљег развоја нове услуге коју треба да пропише овај закон, услуге асистенције пса водича и пса асистента који упорно из непознатих разлога из закона изостаје.

И, на крају, њихова последња примедба, с обзиром на то да је ова врста услуге врло сродна одређеним услугама социјалне заштите прописаним Законом о социјалној заштити, основ регулисања ове услуге треба да буде у овом закону, те би усвајање закона који регулише ову услугу требало да иницира одговарајуће измене и допуне Закона о социјалној заштити. Надам се да је то нешто о чему ви размишљате и што свакако планирате да урадите.

Ми смо уложили неколико амандмана и сви иду у правцу овога што сам ја навела као примедбе овог удружења слепих и слабовидих Србије, који су иначе и почели ове процесе увођења паса водича за слепе у Србији. Кажем, има много тога о чему можемо да разговарамо, о чему треба да разговарамо. Верујемо да је намера добра, али исто тако верујемо и да има простора за побољшање овог закона.

ПРЕДСЕДНИК: Захваљујем.

Реч има министар Вулин.

АЛЕКСАНДАР ВУЛИН: Можете замислити колико примедби имају сва ова удружења зато што овај закон није донет, ево, 14 година. Али, добро, ми смо препознали потребу доношења овог закона и, као што видите, веома, веома брзо урадили смо све да он буде донет. Јавна расправа у Београду је била чак два пута. Дакле, више него што по закону мора. Одржала се у Удружењу, просторија Савеза слепих и слабовидих Србије. Не знам како онда није било доступно слепим и слабовидим ако су то просторије Удружења слепих и слабовидих Србије. О томе смо говорили.

Што се тиче доступности свима осталим, морам вам рећи да ми и те како радимо и сигуран сам да ћете са великом пажњом поздравити наше акције управо на доступности особама са инвалидитетом свих јавних установа. У нерадних неколико месеци видећете конкретне помаке што се тиче рампи, што се тиче доступности и особама које користе колица као инвалидско помагало. Могло је то вероватно да се уради и раније у ових 14 година и можда пре тих 14 година. Није урађено довољно, али, ево, ми ћемо за 14 месеци урадити оно што није урађено за 14 година, и то је сасвим у реду. Само ово министарство финансира на годишњем нивоу око 500 различитих савеза, било републичких, покрајинских, општинских, регионалних итд. Дакле, преко 500 таквих савеза, а мимо савеза више од 1000 различитих организација које окупљају особе са инвалидитетом, финансира се, такође, од стране овог министарства, само на основу посебних програмских конкурса.

Е сад, јавна расправа служи за то да се свих ових 500, плус хиљаду, плус колико год пријави уколико жели да учествује. Али, не мора свих 500, плус хиљаду да буду чланови Радне групе. То, једноставно, није могуће и ви то добро знате. Онда то није аргумент. Неко сматра да није довољно заступљен. Јавна расправа служи да свако може да буде заступљен тачно онолико колико хоће да буде заступљен, не више и не мање од тога. То зависи само од његове активности.

На сваки од амандмана које сте рекли, односно примедби, како ви кажете, имате конкретна објашњења на више страница текста, за сваки је дато. Дакле, овај закон има 15 чланова, а мислим да смо образложења дали на, једно, 19 страница. Али добро, тако треба да буде. То говори о нашој озбиљности, али поштујте ту озбиљност. Заиста се радило, заиста се трудило. Све је образложено зашто и како.

Када је у питању око пса асистента, видите, овим законом је јасно предвиђено и изједначен је статус и пса водича, и пса терапеута, и пса асистента, и било које друге врсте пса, у смислу да пас има свој радни карактер какав је предвиђен овим законом.

Али, ајде још једном да поновимо. Ово је закон о кретању. Ово није закон о псу. Ово није чак ни закон који регулише обуку пса. Ово је закон који се односи на кретање са псом водичем. Његова првенствена улога је да регулише ту материју, да регулише то да можете са псом водичем да улазите у јавне и приватне објекте, на који начин то радите. Обука паса, обука инструктора, обука слепе и слабовиде особе за коришћење тог пса регулише се другим законима или другим правилницима. Ово није закон о псу. Ово је закон о кретању уз помоћ пса. Хвала. (Аплауз.)

ПРЕДСЕДНИК: Захваљујем.

Реч има народни посланик Александра Јерков.

АЛЕКСАНДРА ЈЕРКОВ: Захваљујем, госпођо председнице.

Заиста сам очекивала неки мало озбиљнији одговор, уместо циничних, квазидуховитих досетки министра Вулина, којима је он изузетно склон, а неуспешно покушава да их увек спроведе у дело.

Ради се о томе да је простор можда био доступан особама слепим и слабовидим, није био доступан особама која се налазе у колицима, а оно што ви упорно превиђате јесте да би овај закон требало да се бави и њима и управо у томе и јесте суштина нашег амандмана, с обзиром на то да су потребе тих људи, као што можете видети из свог одговора, различите, да се направи разлика у појмовима паса који ће служити за кретање тим особама са потпуно различитим потребама.

Мислим, заиста, ја на том нивоу на ком ви разговарате, ко је шта усвојио пре 14 година, не могу да разговарам, јер би нас то одвело знате већ где, у времена када сте ви са Миром Марковић увлачили ову земљу у све, у шта сте је увукли. Тако да, мислим да особе слабовиде, људи којима од овог закона можда зависи и заиста будуће равноправно учествовање у друштву, не заслужују такво понашање од вас, господине министре, а од мене свакако неће чути одговоре на ваше непристојне коментаре.

ПРЕДСЕДНИК: Министар Вулин има право на реплику. Изволите, министре. Само се пријавите.

АЛЕКСАНДАР ВУЛИН: Једино ако је непристојан и онај који користи овај закон у дневнополитичке сврхе, а друге људе оптужује за цинизам и томе слично.

Морам вас подсетити да је расправа о закону текла врло коректно, у складу са темом дневног реда, док поједини посланици нису одлучили да би било добро да покушају да се обрате неком свом бирачком телу и, наравно, да баце блато на неког другог. Али, добро, то о сваком говори, и оно што каже и његово понашање. Добро би било не користити овакве законе и овакве ствари за дневнополитичке сврхе.

Говорите о приступачности. Да вас је имало занимало то што говорите, ви бисте знали да је једна јавна расправа одржана у Удружењу слепих и слабовидих, која има проблем са приступачношћу за особе са инвалидитетом који користе колица, а друга је одржана у просторијама Савеза инвалида, где постоји потпуна приступачност за колица. Али, то вас не занима, не звучи добро. То уопште није важно.

Дакле, да, приступачност постоји и постојала је, али није вам било важно.

Жао ми је што се већ разговара на овом нивоу. Надам се да ћемо се вратити закону.

ПРЕДСЕДНИК: Реч има Миланка Јевтовић Вукојичић, нека се припреми Благоје Брадић – није ту, онда, Љиљана Малушић после.

Изволите.

МИЛАНКА ЈЕВТОВИЋ ВУКОЈИЧИЋ: Поштована председнице Скупштине, уважени министре са сарадницима, колеге посланици и посланице, уважени грађани Србије, вратићу се на тему дневног реда, а то је закон о кретању уз помоћ пса водича. Вратићу се на тему зато што је за СНС и те како важан овај закон који је на данашњој расправи, а тиче се побољшања положаја посебно рањиве групе, а та рањива група су особе са инвалидитетом.

Српска напредна странка, полазећи од Устава Републике Србије и од основног начела, а то начело је равноправност свих њених грађана, сматра да ће дебатом и доношењем оваквог једног закона и те како унапредити положај инвалидних лица, а самим тим постићи ће се и корак напред у смислу равноправности и равноправног учешћа слепих и слабовидих инвалидних лица у укупном друштвеном животу Републике Србије.

Такође, овај закон, са аспекта СНС, а поново полазећи од Устава, прихватљив је и са аспекта основног начела, а то је начело достојанства, поштовања сваког човека, без обзира на његова лична својства. Овај закон, са аспекта СНС је, такође, прихватљив и са аспекта Стратегије о унапређењу положаја особа са инвалидитетом у Републици Србији и са њеним стратешким циљевима. Такође, и те како је значајан и са аспекта међународне Конвенције која се тиче унапређења положаја особа са инвалидитетом, посебно члана 9. и члана 20. поменуте Конвенције, која у члану 20. предвиђа да особе са инвалидитетом, у смислу самосталног кретања, имају право на подршку и помоћ кроз разна помагала, али и кроз употребу живе силе и посредника. Та жива сила и посредници свакако, између осталог, може да буде и кретање ових лица уз помоћ паса водича, као и уз помоћ инструктора који ће радити заједно са инвалидним лицем и заједно са псом, све до оног момента док та лица не буду била оспособљена за кретање заједно са псом.

Такође, желим да нагласим да је овај закон значајан и са аспекта европске стратегије која се односи на унапређење особа са инвалидитетом, код нас позната као „Европа без баријера“, а која, наравно, предвиђа да ове особе у пуном обиму користе сва своја права. Закон је сажет, јасан, концизан, пружа могућност успостављања први пут једне нове услуге. Услуге социјалне заштите, а и ова услуга у највећем делу спада у услуге социјалне заштите, регулисане су чланом 45. Закона о социјалној заштити, а начин њиховог финансирања чланом 205, као и чланом 209.

Српска напредна странка, у дану за гласање, даће пуну подршку овом закону. (Аплауз.)

ПРЕДСЕДНИК: Реч има народни посланик Љиљана Малушић, а нека се припреми Ирена Алексић.

Изволите.

ЉИЉАНА МАЛУШИЋ: Поштована председнице, поштовани министри, поштовани гости из Министарства, поштована господо посланици, данас ћу говорити о Предлогу закона о кретању уз помоћ пса водича. То је један изванредан закон, хуман, који се тиче, пре свега, људског права и људског достојанства.

У Србији данас, нажалост, постоји између 700.000 и 800.000 лица са инвалидитетом што је европски просек од 8 до 12% према броју посланика. Триста тридесет хиљада од овог броја је радног узраста од 15 до 64 године, а активних је 168.000 лица.

Овај закон је врло важан, мени је жао што није донет много раније, 14,5, 15 година је прошло, не знам откуд било каква критика. Имали смо снаге и жеље да направимо један изванредан закон и све похвале за Министарство и Српску напредну странку, и желела бих да кажем неколико ствари.

Пре свега, овим законом одређује се право особа са инвалидитетом на кретање уз помоћ пса водича у јавном превозу, то значи, све врсте јавног превоза, објектима и површинама у јавној употреби и радном простору. Пса водича углавном користе слабовиде и слепе особе. У Србији их има, негде, око 12.000, а 9.000 је слепих и око 3.000 слабовидих, и не само особе слепе и слабовиде, већ и остале особе које користе инвалидска колица, а по закону им припада пас водич.

Оно што је врло битно у овом закону, који су помаци, пре свега изузетни ефекти, међудејство или интеракција која се дешава између пса водича и слепе особе доводи до врло позитивних ефеката, како у терапијске сврхе, тако здравствене, социолошке и психолошке.

Овај закон је врло хуман. (Имам још времена, могу да говорим, браво!) Желела бих да кажем шта је врло битно, а то је, да је Стратегија између 2010. и 2020. године управо означила да је врло битно радити на приступачности, укључивању. Врло је битно да знамо да ове особе нису невидљиве, да треба да постану јако видљиве. И треба им помоћи. Оно што је за њих мало, што ми њима мало дамо, њима значи много.

Конвенција о правима особа са инвалидитетом као основна начела дефинише пре свега поштовање урођеног достојанства, забрану дискриминације, укључивање у друштво, уважавање разлика и прихватање особа са инвалидитетом, као дела људске разноликости и човечанства, једнаке могућности за све, равноправност жена и мушкараца и поштовање права деце са инвалидитетом на очување свог идентитета.

Српска напредна странка због овако хуманог закона и не само то, него је имала храбрости и петљу да уради овај закон, пре свих осталих, у дану за гласање гласаће за овај изванредан закон. Хвала лепо. (Аплауз.)

ПРЕДСЕДНИК: Хвала.

Реч има народни посланик Ирена Алексић, а нека се припреми народни посланик Маријан Ристичевић.

ИРЕНА АЛЕКСИЋ: Захваљујем. Поштована председнице, поштовани министре са сарадницима, уважене колеге народни посланици и посланице, када је у питању Предлог закона о кретању уз помоћ пса водича, пре свега, желела бих да истакнем да се ради о једном изузетно хуманом закону који за циљ има да се помогне и да се побољша квалитет живота са инвалидитетом.

Још нешто што бих напоменула, када је овај закон у питању, јесте да на нивоу ЕУ не постоје никакви обавезујући прописи који налажу да се мора увести овај закон. Напротив, државама чланица самима је остављено да оне саме процене који су то најбољи начини, најбољи механизми да се помогне овим особама, односно да се унапреди њихов положај у друштву. Сматрам да то свакако веома похвално говори о нашој влади, односно о надлежном Министарству које је само, то значи, без било каквих притисака увидело ту потребу да је веома корисно, да је веома хумано и да је свакако неопходно увести један овакав закон.

Када је у питању кретање уз помоћ пса водича, наравно да се пре свега односи на слепе и на слабовиде особе, али исто тако односи се на друга лица са инвалидитетом. Напоменула бих да заиста постоје бројне студије у вези са тим, то значи, што су многи већ искуствено доживели, која су то исцелитељска и заиста терапеутска дејства која произилазе из непосредног контакта са псима и да се на тај начин дефинитивно смањује осећај анксиозности, осећај депресије, било каквог страха, да се повећавају пријатни осећаји, као што су осећај пријатељства, топлине, везаности за тог пса. Оно што је најбитније на тај начин јако позитивно се делује на подизање нивоа самопоуздања код особа са инвалидитетом. То значи, делује се на њихову жељу за социјализацијом и на њихову могућност за социјализацијом, а самим тим и за њихову интеракцију са друштвом, што је свакако и крајњи циљ и оно што је најпожељније од свега.

Ово је нешто што су препознале већ одавно бројне државе у САД и Великој Британији и то се спроводи већ неколико деценија. Затим, у бројним државама Европе, то је такође, пракса која увелико постоји. Однедавно са том праксом отпочеле су и државе у региону, прво Хрватска а нешто касније Црна Гора. Мени је драго да ће ускоро и Србија постати једна од тих држава.

Иначе, овај предлог закона веома прецизно одређује, дефинише да сва лица која се крећу уз помоћ пса водича имају право да користе сва средства јавног превоза, као и све објекте у јавној употреби, а да притом не долазе у ситуацију у коју су до сада долазили, то значи, непријатне ситуације, да неко одређује да ли њихов пас водич има право или нема право да уђе у средство јавног превоза или у било какав други објекат. Практично, то значи, буду препуштени на милост и немилост некоме, што мислим да је јако погрешно и баш зато мислим да је овај закон јако добар.

Оно што мислим да је, такође, јако добро и позитивно јесте да постоје казнене одредбе. Ради се наравно о новчаним казнама, које су такве да ће неко добро размислити да ли сме да се оглуши о нове законске одредбе.

На самом крају свог излагања желела бих да истакнем да би овај процес рада на унапређењу положаја особа са инвалидитетом у друштву и на њиховом оснаживању требало да буде један сталан и континуирани процес и да ту, пре свега, треба радити на подизању наше свести, али, уУ том правцу треба да схватимо да се не ради о особама које имају неке посебне потребе, већ, напротив, да се ради о особама које имају сасвим исте потребе као и сви ми. То значи, потребе да раде, да се школују, да зарађују за себе, потребе да се лече, само што им је у том поступку неке ствари много теже, то значи, потребно им је да уложе један додатни напор да би учинили ствари које ми схватамо здраво за готово.

Тако да баш због тога мислим да је овај закон јако добар и да ми стално сами себи треба да говоримо да се ови људи стално сусрећу са разним препрекама, па да једна од препрека не буду и неке наше предрасуде. Мислим да на томе треба стално радити, да ту дефинитивно треба укључити и образовање, мислим да деца што пре и што раније треба да почну да уче која је то важност да се поштују сва људска права, да се поштује значај забране било каквог облика дискриминације.

Још једном, веома ми је драго да видим да наше ресорно Министарство има један добар и активан принцип када је та осетљива материја у питању. Наравно, да ће СНС у дану за гласање подржати како овај предлог закона тако и Споразум између Владе Републике Србије и Владе Француске везано за социјалну сигурност. Захваљујем. (Аплауз.)

ПРЕДСЕДНИК: Реч има народни посланик Маријан Ристичевић. Изволите.

МАРИЈАН РИСТИЧЕВИЋ: Даме и господо народни посланици, наравно да ћу ја као посланик подржати оба ова закона, јер су они хумани и праведни, посебно закон који омогућава слабовидима да користе пса водича, а која је то мука и невоља ми који све слабије видимо, када нешто не можемо само да прочитамо, када заборавимо наочаре, онда видимо колика је то мука и невоља.

Изразићу мало своје незадовољство зато што овај закон није донет за време владавине бившег режима, јер смо данас имали велике приговоре на овај предлог закона од стране оних чија је љубав према инвалидима трајала обично до гласачке кутије. Мало ћу говорити и о политичким околностима у којима се закон доноси. Сада нема изборне кампање, нема ниједног разлога о коме се данашња власт улагује и, на неки начин, жели да стекне неке предизборне политичке поене. Дакле, никаквих избора нема, нити има предизборних поена које желе код инвалида да придобију власт или нека политичка странка. Тим пре, треба ценити овај закон више него да се он доносио у неко предизборно време.

Навешћу само пример, рецимо, између два круга избора, бивши режим, односно странка бившег режима је у Војводини склопила са Удружењем инвалида Војводине споразум да инвалиди у другом кругу гласају за Бориса Тадића.

Такође, 16. априла, колико ја знам, у Суботици су разна удружења инвалида донела одлуку да се ДС подржи на парламентарним изборима, а Борис Тадић и у првом и у другом председничком кругу изборне трке, тако да ја сматрам да се њихова љубав, њихова хуманост према инвалидима, која се одједном појавила, отприлике кад су они владали, сводила на љубав до бирачке кутије.

Они нису имали псе водиче за слабовиде, они су отприлике имали своје политичке водиче који су инвалиде приводили до бирачке кутије и гласали уместо њих, да би на такав начин задобили одређену количину и одређени број гласова. С тим у вези треба ценити политичке околности у коме је Министарство предложило овај закон и зато ћу ја гласати за та оба закона.

Кад већ говоримо о кретању уз помоћ пса водича, овде је говорено и о удружењу „Бели штап“, обично уз пса водича иде и бели штап, бојим се да они који данас показују одређену дозу хуманости и данас нама приговарају на овом закону, да уместо што инвалиди треба да имају пса водича и бели штап, они су у своје време, својом економском политиком, својим радњама, својом влашћу, својим вршењем власти целом народу оставили не бели, већ просјачки штап. (Чује се: Тако је! Аплауз.)

На одређен начин сви смо постали социјални инвалиди, дакле, и треба нам много ових других закона о социјалној сигурности, с обзиром на то да су они само емитовали права, а никакву економију нису подизали да би се та социјална права могла испратити.

Оставили су 400.000 људи без посла, уништили су потпуно, девастирали националну економију Републике Србије и са пуним правом могу да кажем да данас највише буку дижу они који су народу оставили просјачки штап, народу су причали бајке, а себи сазидали дворце, они данас живе као у бајци, а народ живи као у басни и захваљујући њима, а не нама. Хвала. (Аплауз.)

ПРЕДСЕДНИК: Исцрпели смо листу говорника.

Да ли неко по члану 96. жели да своје време потроши? Реч има др Весна Ракоњац. Изволите.

ВЕСНА РАКОЊАЦ: Поштована председнице, поштовани министре, представници Министарства, само зарад наших грађана и зарад јавности, желим да кажем да смо доживели данас критиковање у вези предложених амандмана на предложени закон.

Особа која је критиковала, није удостојила Одбор, јутрос, у 9 часова, својим присуством да све оно што је било спорно и каже, евентуално, да неки конструктивни предлог да и предложи. У најмању руку, некоректно је говорити тако данас, а оглушити се о обавезу, јер ако сте члан Одбора, онда треба да присуствујете седници Одбора.

Одбор за рад је, један веом добар одбор, Одбор је отворен за сва добра, конструктивна и предлоге и решавања питања, тако да, мислим да стварно није коректно говорити на овакав начин.

Ако имамо неки добар предлог, а од 10 амандмана, 5 су правно редакцијске природе, амандмани које је предложила опозиција, углавном се односе на замену речи – надлежни министар, односно – министар из области здравства или министар из области рада.

Према томе, ни трунка онога о чему је претходни говорник из опозиције говорио, а то је конструктиван предлог и то су конструктивни амандмани. Хвала. (Аплауз.)

ПРЕДСЕДНИК: Захваљујем.

Нико се више не јавља за реч по овом основу.

Закључујем заједнички начелни јединствени претрес о предлозима закона из тачака 5 и 6. дневног реда, што значи да испуњавамо услове да сутра расправљамо и о амандманима на овај закон.

Захваљујем министру и његовим сарадницима до сутра.

Само моменат, да кажем министру, ви нисте у 10, него прво амандмани на предлоге закона министра Вујовића.

Прелазимо на 7. тачку дневног реда – Предлог за избор члана одбора Агенције за борбу против корупције

Примили сте Закључак Владе, којим се Народној скупштини предлаже проф. др Драган Митровић, редовни професор Правног факултета Универзитета за члана Одбора Агенције за борбу против корупције, као и Извештај Одбора за правосуђе, државну управу и локалну самоуправу о разматрању наведеног предлога.

Пре отварања претреса, подсећам да укупно време расправе за посланичке групе износи пет часова.

Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

Сагласно члану 203. Пословника Народне скупштине, отварам претрес о Предлогу за избор члана Одбора Агенције за борбу против корупције.

Да ли известилац Одбора, тражи реч? Не, није у сали.

Да ли председници, односно представници посланичких група желе реч? (Не.)

Писмених пријава нема, усмених нема.

Закључујем претрес о Предлогу за избор члана Одбора Агенције за борбу против корупције.

Народна скупштина ће у дану за гласање одлучивати о наведеном предлогу.

Прелазимо на 8. тачку дневног реда – Предлог одлуке о престанку функције председнику Основног суда у Панчеву

Примили сте Предлог одлуке који је поднео Одбор за правосуђе, државну управу и локалну самоуправу 18. марта 2015. године.

Пре отварања јединственог претреса, такође, подсећам да укупно време расправе за посланичке групе износи пет часова.

Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

Као што видим, нема пријава.

Сагласно члану 192. став 3. Пословника Народне скупштине, отварам јединствени претрес о Предлогу ове одлуке.

Да ли се неко јавља за реч од посланика? Писмених пријава није било.

Да ли жели реч представник предлагача, Петар Петровић?

Не, није у сали.

Закључујем јединствени претрес о Предлогу одлуке.

Пошто смо обавили јединствени претрес, Народна скупштина ће у дану за гласање, одлучивати о Предлогу одлуке, у целини.

Овим смо завршили данашњи рад.

Сутра у 10 часова, расправљамо о предлозима амандмана на први сет закона, а расправљаћемо и о амандманима на закон министра Вулина.

Захваљујем.

(Седница је прекинута у 13.50 сати.)